**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 21 Ιανουαρίου 2020, ημέρα Τρίτη και ώρα 9.50΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου αυτής, κυρίου Αναστάσιου Δημοσχάκη, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Εξωτερικών:

Α. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής, σχετικά με τα προξενικά προνόμια και ασυλίες»

B. «Κύρωση του Πρωτοκόλλου Τροποποίησης της Συμφωνίας Αμοιβαίας Αμυντικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής».

Στη συνεδρίαση παρέστησαν ο Υπουργός Εξωτερικών, κ. Νικόλαος-Γεώργιος Δένδιας, καθώς και αρμόδιοι υπηρεσιακοί παράγοντες.

O Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι κ.κ. Βουλευτές κ.κ. Αναστασιάδης Σάββας, Σπύρος Λιβανός, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Άννα Καραμανλή, Λαζαρίδης Μακάριος, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Τριανταφυλλίδης Αλέξανδρος, Αναγνωστοπούλου Αθανασία (Σία), Δρίτσας Θεόδωρος, Παπαχριστόπουλος Αθανάσιος, Ηγουμενίδης Νικόλαος, Κάτσης Μάριος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Τελιγιορίδου Ολυμπία, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Πουλάς Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κυρίες και κύριοι συνάδελφοι, καλημέρα σας.

Ξεκινάει η συνεδρίασή μας με την επεξεργασία και εξέταση των σχεδίων νόμου του Υπουργείου Εξωτερικών:

1) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με τα προξενικά προνόμια και ασυλίες».

2) «Κύρωση του Πρωτοκόλλου Τροποποίησης της Συμφωνίας Αμοιβαίας Αμυντικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής».

Σας ενημερώνω πως όταν ολοκληρωθεί η διαδικασία από τη Διαρκή Επιτροπή Εθνικής Άμυνας και Εξωτερικών Υποθέσεων, έχει ήδη σχεδιαστεί να προωθηθεί στην Ολομέλεια όπου και θα συζητηθούν οι εν λόγω δύο Συμφωνίες.

Το λόγο έχει ο Εισηγητής της Πλειοψηφίας, κ. Ανδρέας Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Εισηγητής της Πλειοψηφίας):** Κυρίες και κύριοι συνάδελφοι, στο πλαίσιο της στρατηγικής αναβάθμισης της χώρας και της θεσμικής ενίσχυσης των σχέσεών μας με τις Ηνωμένες Πολιτείες της Αμερικής, το Υπουργείο Εξωτερικών έχει καταθέσει προς ψήφιση τα παρακάτω δύο σχέδια νόμου. 1)Την Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με τα προξενικά προνόμια και ασυλίες. 2)Την Κύρωση του Πρωτοκόλλου Τροποποίησης της Συμφωνίας Αμοιβαίας Αμυντικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής.

Ως προς το πρώτο σχέδιο νόμου, θα ήθελα συνοπτικά να αναφέρω ότι πρόκειται για μια Συμφωνία που υπέγραψε η προηγούμενη Κυβέρνηση στις 28 Μαρτίου 2017 στην Ουάσιγκτον και αφορά την ενίσχυση της προστασίας που απολαμβάνουν στο κράτος διαμονής οι προξενικές αρχές των δύο χωρών, οι προξενικοί λειτουργοί, οι ειδικοί προξενικοί υπάλληλοι και τα μέλη των οικογενειών αυτών.

Τούτο επιτυγχάνεται μέσω της χορήγησης, με βάση την αρχή της αμοιβαιότητας, στις αρχές και τα πρόσωπα αυτά των προνομίων και των ασυλιών που απολαμβάνουν σύμφωνα με τη Σύμβαση της Βιέννης του 1961 για τις διπλωματικές σχέσεις, αντιστοίχως και οι διπλωματικές αποστολές, οι διπλωματικοί υπάλληλοι και τα μέλη του διοικητικού και τεχνικού προσωπικού των διπλωματικών αποστολών, καθώς και τα μέλη των οικογενειών τους, τα οποία είναι ευρύτερα από τα προβλεπόμενα στη Σύμβαση της Βιέννης του 1963 για τις προξενικές σχέσεις.

Οι ασυλίες που προβλέπονται στη Συμφωνία έχουν σκοπό να διασφαλίσουν την αποτελεσματική λειτουργία των προξενικών αρχών για λογαριασμό της Ελλάδας και των Ηνωμένων Πολιτειών, ενώ εκτιμάται ότι η ενισχυμένη προστασία θα εμπλουτίσει, περαιτέρω, τις φιλικές σχέσεις μεταξύ των δύο χωρών.

Έρχομαι στο δεύτερο σχέδιο νόμου που αφορά στην Κύρωση του Πρωτοκόλλου Τροποποίησης της Συμφωνίας Αμυντικής Συνεργασίας μεταξύ της Κυβέρνησης της Ελληνικής Δημοκρατίας και των Ηνωμένων Πολιτειών της Αμερικής. Αρχικά, να σημειώσουμε, ότι η Συμφωνία Αμοιβαίας Αμυντικής Συνεργασίας μεταξύ Ελλάδας και Ηνωμένων Πολιτειών υπογράφηκε το 1990 και προέβλεπε οκταετή ισχύ με δυνατότητα ετήσιας ανανέωσης με ανταλλαγή ρηματικών διακοινώσεων έξι μήνες, πριν από τη λήξη της.

Σύμφωνα με αυτές τις προβλέψεις, η Συμφωνία ανανεώνεται έκτοτε κάθε χρόνο και αυτό δεν αλλάζει με τη νέα ρύθμιση. Λόγω της παρέλευσης του χρόνου και της αλλαγής της κατάστασης ασφάλειας στην ανατολική Μεσόγειο, η Συμφωνία του 1990 χρήζει επικαιροποίησης, ώστε να αποτυπώνει τις αλλαγές που έχουν επέλθει στην Αμυντική μας συνεργασία με τις Ηνωμένες Πολιτείες, καθότι βάσει τεχνικών διευθετήσεων είχαν, ήδη, αναπτυχθεί σε διάφορες εγκαταστάσεις νέες μορφές Αμυντικής συνεργασίας και για να ανταποκριθεί στις νέες ανάγκες και προοπτικές εμβάθυνσης αυτής της συνεργασίας.

Για το λόγο αυτό οφείλαμε ως Κυβέρνηση να επικαιροποιήσουμε αυτή τη Συμφωνία στη βάση των νέων δεδομένων. Αυτό έπραξε η Ελληνική Κυβέρνηση με την υπογραφή του Πρωτοκόλλου Τροποποίησης, που υπεγράφη μεταξύ των δύο Κυβερνήσεων, στην Αθήνα στις 5 Οκτωβρίου του 2019, στη διάρκεια της επίσκεψης του Υπουργού Εξωτερικών των Ηνωμένων Πολιτειών Μάικ Πομπέο στην ελληνική πρωτεύουσα και στο πλαίσιο του 2ου Στρατηγικού Διαλόγου Ηνωμένων Πολιτειών Αμερικής και Ελλάδας.

Το Πρωτόκολλο Τροποποίησης, προβλέπει δύο βασικές κατηγορίες νέων ρυθμίσεων. Πρώτον, διαγράφονται πολλές τοποθεσίες και εγκαταστάσεις, όπου εδώ και χρόνια δεν υφίσταται, πλέον, αμυντική συνεργασία μεταξύ των δύο χωρών ή αμερικανική παρουσία. Αυτές οι εγκαταστάσεις αφορούν στο πλέγμα Σταθμών Ναυτικών Επικοινωνιών Νέας Μάκρης, την Αεροπορική Βάση Ελληνικού και τους Κομβικούς Σταθμούς Επικοινωνιών. Επίσης, διαγράφονται παράγραφοι της Συμφωνίας, οι οποίες αναφέρονται σε ευκολίες που δεν υφίστανται πλέον και συγκεκριμένα στο πλέγμα Σταθμού Επικοινωνιών Ηρακλείου και στους Κομβικούς Σταθμούς Επικοινωνιών στα όρη Πατέρας, Πάρνηθα Πεντέλη και στη Λευκάδα.

Δεύτερον, προβλέπονται δραστηριότητες και χρήση εγκαταστάσεων στις οποίες έχει αναπτυχθεί η αμυντική συνεργασία, ειδικότερα τα τρία τελευταία χρόνια. Οι συγκεκριμένες δραστηριότητες πραγματοποιούνται στη βάση σύντομων και ανανεούμενων τεχνικών διευθετήσεων εξαμηνιαίας ή ετήσιας διάρκειας. Καθότι, πλέον, αυτές οι δραστηριότητες δεν πραγματοποιούνται εφάπαξ ή περιστασιακά, κρίθηκε σκόπιμο να συμπεριληφθούν στη Συμφωνία Αμοιβαίας Αμυντικής Συνεργασίας, μεταξύ των δύο Κυβερνήσεων των δύο χωρών, με σκοπό να λειτουργούν σε ενιαίο θεσμικό πλαίσιο.

Σύμφωνα, επομένως, με τους σκοπούς της Συμφωνίας Αμοιβαίας Αμυντικής Συνεργασίας επιτρέπεται στην Κυβέρνηση των Ηνωμένων Πολιτειών να διατηρεί και να λειτουργεί στρατιωτικές και βοηθητικές ευκολίες εντός των εγκαταστάσεων των Ελληνικών Ενόπλων Δυνάμεων. Πιο συγκεκριμένα, στην Αεροπορική Βάση Λάρισας, στη Βάση Αεροπορίας Στρατού Στεφανοβικείου, σε άλλες εγκαταστάσεις Ελληνικών Ενόπλων Δυνάμεων, όπως συμφωνούνται αμοιβαία από τα μέρη ή τους ορισμένους εκπροσώπους τους, σύμφωνα με τις αντίστοιχες εσωτερικές τους διαδικασίες.

Οι συγκεκριμένες δραστηριότητες και αποστολές, αφορούν λειτουργίες πτήσεων, συντήρηση και υποστήριξη των αεροσκαφών ναυτικής συνεργασίας και αεροσκαφών αναγνώρισης των Ηνωμένων Πολιτειών και περιορισμένη εκτέλεση επεξεργασίας των στοιχείων στο έδαφος. Λειτουργίες πτήσεων, συντήρηση και υποστήριξη αερομεταφορών και εφοδιαστική υποστήριξη, περιλαμβανομένων αεροσκαφών ανεφοδιασμού.

Επικοινωνίες εντός και εκτός σταθμού, περιλαμβανομένων των υπηρεσιών ραδιοφώνου και τηλεόρασης των Ενόπλων Δυνάμεων. Συγκεκριμένα, η Αεροπορική Βάση Σούδας θα χρησιμοποιεί τις συχνότητες εκείνες, που θα διατεθούν από την Κυβέρνηση της Ελληνικής Δημοκρατίας, σύμφωνα με τις πάγιες διεθνείς επικοινωνιακές διαδικασίες και οποιαδήποτε αλλαγή στις συχνότητες θα υπόκειται σε προηγούμενη συγκατάθεση της Κυβέρνησης της Ελληνικής Δημοκρατίας.

Διατηρούνται και στο παρόν Πρωτόκολλο δραστηριότητες διοικητικής και εφοδιαστικής υποστήριξης, που προβλέπονταν στο κείμενο του Παραρτήματος της Συμφωνίας Αμοιβαίας Αμυντικής Συνεργασίας, πριν από την τροποποίησή του με το παρόν Πρωτόκολλο Τροποποίησης.

Επίσης, προβλέπονται αποστολές και δραστηριότητες που επιτρέπεται να διεξάγονται από την Κυβέρνηση των Ηνωμένων Πολιτειών στις παραπάνω ευκολίες οι οποίες αφορούν επισκέψεις, εκπαίδευση, ασκήσεις κινήσεις μονάδων και σχηματισμών, διέλευση υποστήριξη και συναφείς δραστηριότητες, ανεφοδιασμό αεροσκαφών, προσγείωση και ανάκτηση αεροσκαφών, προσωρινή συντήρηση πλοίων και αεροσκαφών, ενδιαίτηση προσωπικού στάθμευση και ανάπτυξη δυνάμεων και υλικού, τοποθέτηση εξοπλισμού προμηθειών και υλικού και κοινές και συνδυασμένες εκπαιδευτικές δραστηριότητες, δραστηριότητες συνδρομής στην αντιμετώπιση ανθρωπιστικών κρίσεων και φυσικών καταστροφών, επιχειρήσεις αντιμετώπισης εκτάκτων αναγκών, κατασκευές για την υποστήριξη κοινά συμφωνημένων δραστηριοτήτων.

Να σημειώσουμε ότι τα δύο μέρη της συμφωνίας ή οι ορισμένοι εκπρόσωποί τους έχουν τη δυνατότητα, να καθορίσουν αμοιβαία σύμφωνα με τις αντίστοιχες εσωτερικές τους διαδικασίες κι άλλες αποστολές ή δραστηριότητες.

Πέρα από τη χρήση στρατιωτικών εγκαταστάσεων και υποδομών στην Ελλάδα από τις Ηνωμένες Πολιτείες χορηγείται στην Αμερικανική Κυβέρνηση καθεστώς προτεραιότητας για τη χρήση και μη στρατιωτικών εγκαταστάσεων και άλλων τοποθεσιών, καθότι η χρήση τους δεν αναμένεται, να είναι καθ’ όλη τη διάρκεια του χρόνου συνεχής ή αποκλειστική. Συγκεκριμένα, προβλέπεται η ανεμπόδιστη πρόσβαση και χρήση στο λιμάνι της Αλεξανδρούπολης και άλλων τοποθεσιών, όπως συμφωνείται αμοιβαία από τα μέρη της συμφωνίας.

Περαιτέρω, ορίζεται ότι το καθεστώς αυτό αφορά σε προγραμματισμένες και έκτακτες απαιτήσεις συμπεριλαμβανομένης της υποδοχής, στάθμευσης και προώθησης, αλλά κι άλλων δραστηριοτήτων διοικητικής μέριμνας και υποστήριξης, όπως αμοιβαία θα καθοριστεί. Η προγραμματισμένη πρόσβαση θα πραγματοποιείται σε συντονισμό με τις αρμόδιες αρχές των μερών, ενώ η έκτακτη πρόσβαση θα παρέχεται κατόπιν ειδοποίησης 48 ωρών.

Κυρίες και κύριοι συνάδελφοι, η συμφωνία αμοιβαίας αμυντικής συνεργασίας μεταξύ Ελλάδας και Ηνωμένων Πολιτειών Αμερικής και η Κύρωση του Πρωτοκόλλου Τροποποίησης, συνεπάγεται μια σειρά από πλεονεκτήματα για την ελληνική πλευρά, τα οποία θα ήθελα, να σας παραθέσω συνοπτικά.

Πρώτον, στον τομέα της αμυντικής μας θωράκισης και ενίσχυσης της ασφάλειά μας στην ευρύτερη περιοχή. Δεύτερον, στον τομέα της γεωστρατηγικής αναβάθμισης της χώρας, μέσω της ανάδειξης της Ελλάδας ως πυλώνα σταθερότητας κι ανάπτυξης σε ευρύτερους τομείς συνεργασίας με τους συμμάχους μας.

Ως προς τον τομέα άμυνας και ασφάλειας η συγκεκριμένη συμφωνία τροποποιήσεις θωρακίζει τις Ελληνικές Ένοπλες Δυνάμεις για την καλύτερη αντιμετώπιση προκλήσεων ασφαλείας στην περιοχή των Βαλκανίων και της Ανατολικής Μεσογείου σε μια χρονική συγκυρία, που όπως όλοι γνωρίζουμε, λαμβάνουν χώρα σημαντικές μεταβολές, εκφράζονται σοβαρές απειλές και επεκτατικές βλέψεις από τη γείτονα κι αναδύονται σημαντικές προκλήσεις για τη διασφάλιση των κυριαρχικών μας δικαιωμάτων. Η συνεχής ετοιμότητα, ο εκσυγχρονισμός και η διασφάλιση του αξιόμαχου των Ελληνικών Ενόπλων Δυνάμεων, αποτελεί απαραίτητο παράγοντα της εξωτερικής μας πολιτικής και της πολιτικής άμυνας της πατρίδας μας, καθώς ενισχύει την αποτρεπτική μας δύναμη απέναντι σε απειλές και προστατεύει την εδαφική μας ακεραιότητα. Υπ' αυτή την έννοια οι δραστηριότητες συνεκπαίδευσης με τις Αμερικανικές Ένοπλες Δυνάμεις σε σύγχρονες συνθήκες μας κάνουν πιο ισχυρούς.

Σημαντικό πλεονέκτημα προκύπτει, επίσης, από το γεγονός ότι η συγκεκριμένη συμφωνία δε βελτιώνει μόνο το αξιόμαχο των ελληνικών δυνάμεων ενισχύοντας την τεχνογνωσία μας στη χρήση σύγχρονων μέσων, αλλά βελτιώνει και τις υποδομές κι εγκαταστάσεις, οι οποίες αναβαθμίζονται και εκσυγχρονίζονται, μέσω της αμερικανικής παρουσίας. Δεδομένου δε ότι η αμερικανική παρουσία στις εν λόγω εγκαταστάσεις είναι περιοδική, οι υποδομές αυτές θα χρησιμοποιούνται κι από τις Ελληνικές Ένοπλες Δυνάμεις, συχνά δε και περισσότερο χρόνο, απ’ όσο τις χρησιμοποιούν οι αμερικανικές μονάδες, ενώ βάσει της συμφωνίας η διοίκηση και ο έλεγχος των στρατιωτικών εγκαταστάσεων, εντός των οποίων φιλοξενούνται οι αμερικανικές δυνάμεις, παραμένουν στην ελληνική πλευρά, ενώ οι Ηνωμένες Πολιτείες είναι υπεύθυνες μόνο για τη διοίκηση των δικών τους δυνάμεων κατά την περιορισμένη χρονική διάρκεια της παραμονής τους εκεί.

Εξίσου σημαντικό είναι ότι η αναβάθμιση των υποδομών αυτών θα γίνει με δαπάνες της Αμερικανικής Κυβέρνησης, χωρίς να επιβαρύνεται ο ελληνικός προϋπολογισμός, ενώ δεν περιέχονται από το πρωτόκολλο τροποποίησης ρητές διατάξεις περί δαπανών ή διατάξεις που συνεπάγονται απώλεια εσόδων, εκτός των προβλεπόμενων στις περιπτώσεις ατελειών κι απαλλαγών φόρων, δασμών, τέλη προμηθειών κι άλλων επιβαρύνσεων, για το πολιτικό προσωπικό της επιβαλλόμενης συμφωνία χώρας.

Η συμπερίληψη, επομένως, στη συμφωνία των εγκαταστάσεων και υποδομών, οι οποίες προβλέπονται από το Πρωτόκολλο Τροποποίησης, ανοίγει νομικά το δρόμο για τη διάθεση κονδυλίων από το Αμερικανικό Κογκρέσο, για την εκτέλεση έργων και βελτιώσεων που θα αναβαθμίσουν προς όφελος και της ελληνικής πλευράς τις εγκαταστάσεις αυτές.

Οι εγκαταστάσεις αυτές είναι το Μαράθι στην περιοχή της Σούδας, όπου εδώ και χρόνια ελλιμενίζονται σκάφη του Ναυτικού των Ηνωμένων Πολιτειών, η Αεροπορική Βάση της Λάρισας όπου τα τελευταία χρόνια σταθμεύουν μη επανδρωμένα σκάφη, οι Εγκαταστάσεις της Αεροπορίας Στρατού στο Στεφανοβίκειο Μαγνησίας, όπου τα τελευταία χρόνια διεξάγονται περιοδικά ασκήσεις Αμερικάνικων Δυνάμεων Αεροπορίας Στρατού και το Λιμάνι της Αλεξανδρούπολης, το οποίο τα τελευταία χρόνια έχει χρησιμοποιηθεί για μεταφορά προσωπικού και υλικού από και προς άλλες συμμαχικές χώρες, όπως είναι η Βουλγαρία και η Ρουμανία.

Εκτιμούμε ότι, μέσα από την υλοποίηση των συγκεκριμένων έργων υποδομών αλλά και την παρουσία του αμερικανικού προσωπικού, όπως μας έχει δείξει και η προηγούμενη εμπειρία μας, θα ωφεληθούν οικονομικά και οι τοπικές κοινωνίες.

Στον τομέα της γεωστρατηγικής αναβάθμισης της χώρας και εδώ τα οφέλη που προκύπτουν είναι εξόχως σημαντικά. Μέσα από τη συμφωνία και τη σχετική πρόβλεψη για την πρόσβαση και χρήση του λιμένα της Αλεξανδρούπολης, αξιοποιείται και αναβαθμίζεται η στρατηγική αξία της συγκεκριμένης εγκατάστασης, αλλά και της ευρύτερης περιοχής. Οι πλήρως ανεπτυγμένες υποδομές της πόλης, που περιλαμβάνουν λιμάνι, αεροδρόμιο, χερσαία και σιδηροδρομική σύνδεση, λειτουργούν ως μια παρακαμπτήρια των Δαρδανελίων οδό προς τη Βουλγαρία, τη Ρουμανία, αλλά και άλλες χώρες στην περιοχή της Βαλκανικής. Την ίδια στιγμή, λόγω της γεωγραφικής της θέσης η Αλεξανδρούπολη μετατρέπεται σε στρατηγικό και ενεργειακό κόμβο, μέσα από τον αγωγό TAP, τον αγωγό φυσικού αερίου Ελλάδας - Βουλγαρίας, και τον τερματικό σταθμό επεξεργασίας φυσικού αερίου. Με τον τρόπο αυτό ενισχύεται ο εθνικός στόχος της χώρας μας, για την αναβάθμιση του ρόλου της Αλεξανδρούπολης, επιτυγχάνοντας την ενεργειακή διασύνδεση εντός της ελληνικής επικράτειας και τη διασύνδεση της Ελλάδας με άλλες χώρες της ευρύτερης περιοχής.

Μέσα από τη συμφωνία, η Ελλάδα ενισχύει συνεπώς τη γεωστρατηγική αξία και θέση της, στους ευρύτερους σχεδιασμούς πολιτικής και ασφάλειας των συμμάχων μας, ενώ σε συμβολικό επίπεδο, η αναβάθμιση και διεύρυνση της αμερικανικής στρατιωτικής παρουσίας στην Ελλάδα, πέραν της Σούδας, δείχνει ότι η Αμερικανική Κυβέρνηση, αναγνωρίζει το στρατηγικό ρόλο της Ελλάδας στην ανατολική Μεσόγειο. Με άλλα λόγια, η συγκεκριμένη συμφωνία, δημιουργεί μια πρόσθετη ομπρέλα ασφαλείας επάνω από τη χώρα σε μια περίοδο ιδιαίτερης έντασης και απειλών από τους γείτονές μας, συμβάλλοντας στην ανάπτυξη στενότερων δεσμών με την κυβέρνηση των Ηνωμένων Πολιτειών, γύρω από τα στρατηγικά συμφέροντα, αμοιβαία και για τις δύο πλευρές.

Κυρίες και κύριοι συνάδελφοι, κοινή επιδίωξη τόσο της Ελλάδας όσο και των Ηνωμένων Πολιτειών είναι η επίτευξη σταθερότητας και ανάπτυξης στην ευρύτερη περιοχή των Βαλκανίων και της Ανατολικής Μεσογείου. Στην επίτευξη της επιδίωξης αυτής η Ελλάδα αποτελεί έναν αξιόπιστο στρατηγικό εταίρο. Μια φίλη χώρα, με ιδιαίτερη γεωστρατηγική θέση και αξία. Η αναβάθμιση της θεσμικής σχέσης των δύο χωρών, αποτελεί κοινή πρόθεση και στρατηγική προτεραιότητα των δύο κυβερνήσεων, καθότι συνεπάγεται κοινά οφέλη και για τις δύο πλευρές. Η Κύρωση των δύο σχεδίων νόμου, αντικατοπτρίζει την κοινή βούληση Ελλάδας και Ηνωμένων Πολιτειών να εμβαθύνουν τη συνεργασία τους και να δεσμευτούν περαιτέρω, για την ασφάλεια και ευημερία της ευρύτερης περιοχής. Αυτή τη στρατηγική επιλογή, ως μέλη του ελληνικού κοινοβουλίου, πρέπει να υπηρετούμε με συνέπεια και υπευθυνότητα προς το συμφέρον της χώρας μας και το καλό της πατρίδας μας. Σας ευχαριστώ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Το λόγο έχει ο κ. Δρίτσας εκ μέρους της Μειοψηφίας. Για να ενημερωθεί το Σώμα της Διαρκούς Επιτροπής Εξωτερικών και Άμυνας, η Μειοψηφία έχει δύο ομιλητές για τους ισάριθμους νόμους και έχουμε συμφωνήσει να κατανεμηθεί ο χρόνος των 15 λεπτών και στους δύο ομιλητές. Ο λόγος σε εσάς, κύριε Υπουργέ, με μία ανοχή φυσικά δεν το συζητούμε. Πάντα είμαστε απλόχεροι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Εισηγητής της Μειοψηφίας):** Αν μου επιτρέπετε, επειδή είναι πιο σημαντικό το κομμάτι που αναφέρεται στον κ. Δρίτσα, να μην είναι ίσος ο χρόνος αλλά να είναι περισσότερος για τον κ. Δρίτσα και ένα πεντάλεπτο για μένα, δεν θέλω παραπάνω.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Παπαχριστόπουλε, ευχαριστούμε πολύ.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Ευχαριστώ, κύριε Πρόεδρε. Κυρίες και κύριοι βουλευτές, επιτρέψτε μου, πριν μπω στο θέμα για το οποίο συνεδριάζει σήμερα η Επιτροπή μας να κάνω μια αναφορά. Την ίδια στιγμή που συνεδριάζει η Επιτροπή μας, αυτή την ώρα, έχει οργανωθεί η τελετή παραλαβής και παράδοσης από τον απερχόμενο αρχηγό ΓΕΕΘΑ στο νέο αρχηγό ΓΕΕΘΑ. Έχουμε προσκληθεί όλα τα μέλη της Διαρκούς Επιτροπής Εθνικής Άμυνας και Εξωτερικών Υποθέσεων. Συμβολικά και ουσιαστικά, είναι μια τελετή που δεν είναι ρουτίνας και θα έπρεπε να είχαμε τη δυνατότητα να παριστάμεθα εκεί όπως έχουμε προσκληθεί. Δεν έγιναν οι αναγκαίες συνεννοήσεις, μεταξύ των Υπουργείων και του Προεδρείου της Επιτροπής και είμαστε αυτή τη στιγμή βέβαια υποχρεωμένοι να βρεθούμε εδώ και να επιτελέσουμε το κοινοβουλευτικό μας έργο, σε μια στιγμή που προχώρησε η κυβέρνηση και το ΚΥΣΕΑ σε μια απόφαση αψυχολόγητη.

Δεν κρίνουμε τα πρόσωπα. Εμπιστευόμαστε και τιμούμε και τους επερχόμενους, αλλά και τους νέους αξιωματικούς που αναλαμβάνουν τα νέα τους καθήκοντα. Τους ευχόμαστε επιτυχία στο έργο τους και δηλώνουμε ότι θα είμαστε αρωγοί και συμπαραστάτες σε αυτό, αλλά όλα τα δεδομένα ήταν προσδιορισμένα με τέτοιον τρόπο, όπου αυτή η απόφαση της Κυβέρνησης, δείχνει μια προχειρότητα και μια «ρηχή» προσέγγιση στα «λεπτά» ζητήματα που πρέπει να λαμβάνονται υπ' όψιν σε κάθε συγκυρία, όταν προχωρά κανείς σε τέτοιου είδους αποφάσεις. Έχουμε ήδη με δημόσια ανακοίνωση τοποθετείται στο θέμα.

Μπαίνουμε τώρα στο ζήτημα της Κύρωσης του Πρωτοκόλλου Τροποποίησης της Συμφωνίας Αμοιβαίας Αμυντικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής. Είναι μια τροποποίηση επί τη βάσει των όσων ισχύουν από το 1990, με τη Συμφωνία Αμοιβαίας Αμυντικής Συνεργασίας, που υπεγράφη μεταξύ των δύο χωρών στις 8 Ιουλίου του 1990.

Ο ίδιος ο τίτλος μιλάει για αμοιβαία συνεργασία. Εμείς έχουμε ήδη από καιρό τώρα επισημάνει, σε χρόνο πριν πραγματοποιηθεί το ταξίδι του Έλληνα Πρωθυπουργού στις Ηνωμένες Πολιτείες, την αναγκαιότητα, ειδικά στη συγκυρία αυτή, να μην επιδιωχθεί η σπουδή για την Κύρωση αυτού του Πρωτοκόλλου από την Ελληνική Βουλή, αλλά η Κυβέρνηση να κρατήσει μια στάση επιφύλαξης, απολύτως αναγκαία με βάση τα όσα συντελούνται σε αυτήν τη συγκυρία και σε αυτή την ιστορική στιγμή, στις σχέσεις της χώρας μας με γειτονικές χώρες, σε ζητήματα που αφορούν εξελίξεις στη Μεσόγειο και που διαμορφώνουν νέα τοπία και νέα δεδομένα, γνωστά σε όλους, δεν χρειάζεται να αναφερθώ ειδικά και να τα επαναλάβω.

Ξέρετε και το ξέρουμε όλοι, όταν μια κυρίαρχη χώρα παραχωρεί (διευκολύνσεις) -,όπως είναι και όρος στις συμφωνίες αυτές - σε μια άλλη χώρα - επί του προκειμένου μάλιστα και σε μια ισχυρή χώρα - αυτό δεν πρέπει σε καμία περίπτωση να αποτυπώνει ούτε κατ' υπόνοια κάποιο ζήτημα σχέσης υποτέλειας ή σχέσης ανισοτιμίας.

Η αμοιβαιότητα είναι απαραίτητη και δεν είναι κάποιο αφηρημένο ζήτημα. Έχει συγκεκριμένες παραμέτρους που έχουν και δυναμικό στοιχείο. Δεν είναι μια φορά και για πάντα. Κάθε φορά επικαθορίζονται, ανάλογα με τις εξελίξεις και τις σχέσεις που διαμορφώνονται.

Η Συμφωνία Αμυντικής Συνεργασίας και παραχώρηση (διευκολύνσεων), πρέπει ακριβώς να στοχεύει σε κοινούς στόχους. Από τη δική μας την πλευρά ως χώρα, οι στόχοι αυτοί ήταν η εξασφάλιση της ειρήνης στην περιοχή μας. Της ειρήνης και της συνεργασίας με οποιοδήποτε τρόπο, έμμεσο ή άμεσο. Αυτό είναι το αμοιβαίο όφελος που επιδιώκεται.

Η δική μας Κυβέρνηση όταν ετέθη το ζήτημα - και το ξέρετε όλες και όλοι - επαναδιαπραγμάτευσης αυτής της Συμφωνίας, γιατί κάποια δεδομένα είχαν αλλάξει (η βάση του Ελληνικού δεν λειτουργούσε πια, στο Ηράκλειο της Κρήτης επίσης, κάποια άλλα αιτήματα είχαν τεθεί, όπως και αποτυπώνονται σε αυτό το Πρωτόκολλο, για το αεροδρόμιο της Λάρισας, για το Στεφανοβίκειο, για της λιμενικές εξυπηρέτησης στην Αλεξανδρούπολη, αλλά και για το Μαράθι, ως επέκταση της κυρίας βάσης στην Κρήτη), προσήλθε σε αυτή τη διαπραγμάτευση και επιδίωξε - και έχει αποτυπωθεί αυτό λίγο ή πολύ και στην τελική συμφωνία στην οποία είχαν φτάσει να προσεγγίσουν η αμερικανική και η ελληνική πλευρά - να μην ανανεωθεί η σύμβαση για πολλά χρόνια, αλλά να παραμείνει ο κανόνας που ίσχυε και ισχύει από το 1990, της ετήσιας επανεξέτασης και επανεπιβεβαίωσης.

Αυτό δεν ήταν τυχαίο. Θα μπορούσε να πει κανείς ότι μια πενταετή διάρκεια μπορεί να έδινε και άλλες δυνατότητες, όμως ακριβώς επειδή στην περιοχή μας υπάρχει ρευστότητα, επειδή πάρα πολλά πράγματα καθορίζονται και επανακαθορίζονται με ένα δυναμικό τρόπο και τώρα πια με έναν τρόπο που συμμετέχουν πάρα πολύ παράγοντες, δεν είναι πια διμερείς, τριμερείς, τετραμερείς σχέσεις, είναι πλέον συμμετοχή δεκάδας και παραπάνω κρατών σε μια εξέλιξη που διαμορφώνει νέα ρευστή κατάσταση στη Μεσόγειο. Είναι ακριβώς η επιβεβαίωση του πόσο πραγματικά ορθή και εύστοχη ήταν η επιμονή της δικής μας Κυβέρνησης, να παραμείνουν οι όποιες συμφωνίες σε δυνατότητα ετήσιου επανελέγχου, επανεξέτασης και επανεπιβεβαίωσης.

Το άλλο ζήτημα που συζητήθηκε ήταν κατά πόσο και στις νέες διευκολύνσεις, έτσι όπως αναφέρονται, θα υπάρχει η διατήρηση της διοίκησης από τη μεριά των Ελληνικών Αρχών. Αυτό κατοχυρώθηκε και είναι πολύ σημαντικό γιατί είναι μια παράμετρος που δίνει τη δυνατότητα να υλοποιείται και να είναι πάντα αντικείμενο διαπραγμάτευσης η αμοιβαιότητα, γιατί ακριβώς, έτσι όπως ξανά είπα, δεν υπάρχει άπαξ καθορισμός της αμοιβαιότητας, είναι κάτι που διαρκώς δυναμικά τίθεται ξανά και ξανά. Με αυτή την έννοια δεν χρειάζεται να μπω στις λεπτομέρειες του Πρωτοκόλλου. Έγκαιρα ο πρόεδρος του ΣΥΡΙΖΑ στη συζήτηση για τον προϋπολογισμό στη Βουλή, μίλησε πάρα πολύ εύστοχα και επισήμανε ότι για εμάς η εθνική ευθύνη και η αναγνώριση των συμφερόντων της χώρας συνέκρινε στην ανάγκη να καταστεί η Ελλάδα ένας ισχυρός πυλώνας ειρήνης και σταθερότητας και με αυτό το πνεύμα προσερχόμαστε σε αυτή τη Συμφωνία.

Αν οι ΗΠΑ δεν μπορούν να ανταποκριθούν με αμοιβαιότητα σε αυτή την στόχευση, τότε η χώρα μας, πρέπει διαρκώς να είναι σε θέση να καθορίζει τις διαπραγματευτικές της δυνατότητες και γι' αυτό συνέστησε τότε ο πρόεδρος του ΣΥΡΙΖΑ στον Πρωθυπουργό να μη το φέρει στη Βουλή το Πρωτόκολλο και την Κύρωση του, πριν από το ταξίδι του στις ΗΠΑ, κάτι που ο Έλληνας Πρωθυπουργός, δεν συμφώνησε και επέλεξε η κυβέρνηση την αντίθετη επιλογή. Λάθος και η σπουδή αυτή τη στιγμή που εκδηλώνεται δεν είναι ότι καλύτερο για να μπορεί κανείς να έχει σωστές χρήσεις. Δεν θα πω, δεν έχω και το χρόνο να μπω σε μια συνολικότερη κριτική της ελληνικής εξωτερικής πολιτικής από την πλευρά της Αξιωματικής Αντιπολίτευσης, έχουμε ανοιχτή καρδιά και ανοιχτό μυαλό στα θέματα αυτά, αλλά δεν μπορούμε να μην επισημάνουμε και τα ζητήματα, είτε της δήλωσης ότι είμαστε προβλέψιμη χώρα, είτε όλων των υπολοίπων.

Patriot. Κύριε υπουργέ εκκρεμεί επί πολλές μέρες αυτή η συζήτηση για το ενδεχόμενο αποστολής πυραύλων Patriot ανασχετικών στη Σαουδική Αραβία. Ούτε έχουμε την πολυτέλεια για την αμυντική θωράκιση της χώρας, ούτε έχουμε την πολυτέλεια να εμπλακούμε σε κλιμακούμενες εντάσεις και η χώρα μας από χώρα λύσης του προβλήματος να γίνει χώρα μέρος του προβλήματος.

Αυτό, πρέπει και το Υπουργείο Άμυνας και το Υπουργείο Εξωτερικών, η Kυβέρνηση όλη, να το αποσαφηνίσει και να ακυρώσει κάθε σκέψη και κάθε τέτοιο σχέδιο προς αυτή την κατεύθυνση. Είναι άμεσα συνδεδεμένη αυτή η υπόθεση και με το θέμα που συζητάμε σήμερα. Επιφυλασσόμεθα μέχρι την Ολομέλεια. Ελπίζουμε ότι η κυβέρνηση θα προχωρήσει και σε αυτό το διάστημα σε πρωτοβουλίες, όπου και οι Ηνωμένες πολιτείες, ρητά και κατηγορηματικά και δεσμευτικά, να κατοχυρώσουν και να στηρίξουν, όχι απλώς τα κυριαρχικά δικαιώματα της Ελλάδος, αλλά και την ευρύτερη στρατηγική ειρήνη στην περιοχή της Μεσογείου, μέρος της οποίας είναι η Ελληνική Εξωτερική Πολιτική. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Παπαχριστόπουλος, για την άλλη συμφωνία με τις Ηνωμένες πολιτείες, για τα θέματα των Προξενικών προνομίων και των Ασυλιών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Εισηγητής της Μειοψηφίας):** Ευχαριστώ κ. Πρόεδρε. Αυτή η Κύρωση, πιστεύω ότι είναι καθαρά υπερκομματικό και τυπικό θέμα, γι' αυτό και δεν θα σας κουράσω. Απλά θέλω να Θυμίσω το εξής. Είναι μερικά στοιχεία που δεν τα θυμόμαστε, ότι στις Ηνωμένες Πολιτείες ζουν μεταξύ δύο ως τρία εκατομμύρια Έλληνες, που μπορεί να έχουν πάρει την υπηκοότητα, μπορεί όχι. Είναι ένα τεράστιο νούμερο, που νομίζω θα έπρεπε να έχει προηγηθεί αυτή η Κύρωση. Θα έπρεπε να την έχουμε κάνει εδώ και χρόνια.

Για την ιστορία λέω ότι στην χώρα μας υπάρχει μια Προξενική Αρχή για τους πολίτες της Αμερικής και για εμάς. Στην Αμερική υπάρχουν έξι γενικά και δύο ειδικά προξενεία. Θέλω, επίσης, να θυμίσω, ότι η πρώτη χώρα που υπογράψαμε για τα προξενικά προνόμια και τις ασυλίες των πολιτών κάποιας άλλης χώρας, είναι η Μεγάλη Βρετανία. Το έχουμε κάνει από το 1953. Το κάναμε με τη Ρωσία γύρω στο 1978. Έχουν ακολουθήσει αρκετές χώρες, με ειδικό ΦΕΚ. Μου κάνει εντύπωση πως καθυστέρησε αυτή η Κύρωση Συμφωνίας, ανάμεσα στη δική μας κυβέρνηση και τις Ηνωμένες πολιτείες.

Για την ιστορία, επίσης, θέλω να πω το εξής, ότι όλα βασίζονται πάνω στη Συνθήκη της Βιέννης. Ότι ισχύει για τους διπλωματικούς υπαλλήλους, πρέπει να ισχύει και για τους ανθρώπους που δουλεύουν στα Προξενεία, τις οικογένειες τους, με έναν περιορισμό να μην είναι μόνιμοι κάτοικοι της χώρας στην οποία ζουν ή να μη είναι επίτιμοι Πρόξενοι. Δεν ισχύει για αυτούς.

Κάτι που αξίζει πραγματικά είναι το άρθρο 8. Είναι το προνόμιο της ετεροδικίας, δηλαδή, να μην μπορεί καμία δίωξη να ασκηθεί σε αυτούς τους ανθρώπους, ούτε ποινική ούτε αστική. Να ισχύει ό,τι ισχύει για τους διπλωματικούς υπαλλήλους. Όλα τα υπόλοιπα, είναι σχεδόν τυπική διαδικασία, που πραγματικά θα έπρεπε να έχει γίνει πολύ νωρίτερα. Εννοείται ότι υπέρ ψηφίζουμε τη Κύρωση αυτής της Συμφωνίας. Είναι 11 άρθρα και είναι όλα στο ίδιο πλαίσιο, βάσει της Συνθήκης της Γενεύης κάνουμε αυτό και αυτό. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε κ. Παπαχριστόπουλε. Από εδώ και πέρα τα υπόλοιπα κόμματα έχουν έναν εισηγητή και για τις δύο συμφωνίες.

Το λόγο έχει ο κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής–(ΚΙΝ.ΑΛ)):** Ευχαριστώ, κύριε πρόεδρε. Κυρίες και κύριοι συνάδελφοι, η εθνική ισχύς ενός κράτους, διακρίνεται σε πολλές διαστάσεις, όπως είναι η οικονομική, η τεχνολογική, η στρατιωτική, πολιτιστική, πολιτική, γεωγραφική, ανθρώπινη και οικονομική. Όσο λιγότερες από αυτές τις διαστάσεις ισχύος διαθέτει μια χώρα, τόσο περισσότερο υπόκειται στην επιρροή άλλων χωρών και πιο ευάλωτη γίνεται.

Κανένας δεν αμφισβητεί, λοιπόν, ότι η ποιότητα και η αποτελεσματικότητα της διπλωματίας, ως μέσο υψηλής στρατηγικής, με την εξασφάλιση συνεργασιών ή με την εκμετάλλευση της ισορροπίας δυνάμεων μέσω συμμαχιών, συμβάλλουν στην βελτίωση και διατήρηση της εθνικής ισχύος της χώρας μας. Οι διεθνείς σχέσεις της χώρας μας, οι όποιες συνεργασίες και συμμαχίες μας, πρέπει να βασίζονται όμως πάντα στην ισότιμη και αμοιβαία αντιμετώπιση των συνεργαζόμενων μερών. Όσον αφορά την πρώτη τροποποίηση των προξενικών προνομίων δεν έχω να πω κάτι. Συμφωνούμε.

Θα προχωρήσω στη δεύτερη που είναι πολύ πιο σημαντική, σε σχέση με την Κύρωση του Πρωτοκόλλου Τροποποίησης της Συμφωνίας Αμοιβαίας Αμυντικής Συνεργασίας, μεταξύ της Ελλάδας και των ΗΠΑ. Όλοι σας γνωρίζετε και γνωρίζουμε ότι η πατρίδα μας ίσως αυτή την περίοδο διέρχεται μια από τις πιο κρίσιμες περιόδους της ιστορίας της των τελευταίων 60 και πλέον χρόνων, δεδομένου ότι απειλείται άμεσα η κυριαρχία της, λόγω της τουρκικής προκλητικότητας, η οποία το τελευταίο καιρό έχει υπερβεί κάθε επιτρεπτό όριο.

Βρισκόμαστε σε ένα οριακό σημείο καμπής και συνεπώς οφείλουμε να πάρουμε άμεσα όλα τα αναγκαία και αποτελεσματικά μέτρα, τόσο στον διπλωματικό, όσο και στον αμυντικό τομέα. Εξάλλου η Πολεμική μας Αεροπορία, διεξάγει καθημερινά ένα ακήρυχτο πόλεμο αναχαιτίζοντας τα τουρκικά αεροπλάνα. Τα δε συνολικά γεγονότα των παραβιάσεων της ΑΟΖ της Κυπριακής Δημοκρατίας - πρόσφατα έχουμε και την παραβίαση του οικοπέδου 8-, καθώς και η σχετικά πρόσφατη συμφωνία μεταξύ Τουρκίας - Λιβύης, όπου βέβαια παραβιάζεται το Διεθνές Δίκαιο της θάλασσας, δημιουργούν μια εκρηκτική κατάσταση στο Αιγαίο και στην Νοτιοανατολική Μεσόγειο.

Στην περίπτωση δε που η Τουρκία στείλει τελικά στρατεύματα στη Λιβύη για να βοηθήσει το καθεστώς της Τρίπολης θα δημιουργήσει τετελεσμένα γεγονότα παραμονής, όπως έκανε στην Κύπρο και στη Συρία και θα είναι για τα επόμενα χρόνια μια αρνητική πρόσθετη παράμετρος ασφαλείας στα νότια της χώρας με το ενδεχόμενο, πέραν των άλλων, να αντιμετωπίσουμε και νέα κύματα προσφυγικής ροής στην πατρίδα μας.

Αν, λοιπόν, δεν μπορέσουμε με τα διπλωματικά μέσα που διαθέτουμε να ανατρέψουμε μια τέτοια ενδεχόμενη κατάσταση, τότε μας περιμένουν πολύ δύσκολες μέρες. Εξάλλου η μη συμμετοχή μας στη συνάντηση του Βερολίνο, όπου κρίνεται το μέλλον της Λιβύης και το δικό μας, όμως, αναφορικά με τη Συμφωνία Λιβύης -Τουρκίας, σε συνδυασμό δε με τις προθέσεις του Ερντογάν που λέει ότι θα μείνει στη Λιβύη, είναι ένα επιπρόσθετο αρνητικό στοιχείο και ήττα της διπλωματίας μας, για την οποία η Κυβέρνηση σας φέρνει μεγάλη ευθύνη.

Στο Βερολίνο επιτεύχθηκε μια καταρχήν συμφωνία κατάπαυσης του πυρός από τις δύο αντιμαχόμενες πλευρές, που θα δούμε όμως αν θα πραγματοποιηθεί στη συνέχεια, ενώ σχεδιάστηκαν και τέσσερις επιτροπές, που θα καθορίσουν τις λεπτομέρειες για τη δημιουργία μιας κυβέρνησης εθνικής ενότητας στη Λιβύη. Εκτιμούμε ότι η κυβέρνηση θα αναλάβει δυναμικές διπλωματικές ενέργειες, για να συμμετάσχει η χώρα μας στην επόμενη συνάντηση κορυφής με στόχο μια Συμφωνία ειρήνης στη Λιβύη και με ακύρωση της συμφωνίας Τουρκίας - Λιβύης.

Μέσα, λοιπόν, σε αυτό το ασταθές περιβάλλον, η Ευρωπαϊκή Ένωση, μη διαθέτοντας αμυντικό μηχανισμό και λόγω των οικονομικών συμφερόντων της Γερμανίας, απέχει από τις ελληνοτουρκικές εξελίξεις. Το ΝΑΤΟ παίρνει αποστάσεις, θέλοντας να κρατήσει τις ισορροπίες με την Τουρκία. Η Ρωσία υποστηρίζει ενεργά τον Ερντογάν λόγω αμοιβαίων, προς το παρόν τουλάχιστον, συμφερόντων και η χώρα μας ψάχνει να βρει συμμαχίες, για να αναχαιτίσει τα σχέδια του Ερντογάν, που απ' ό,τι φαίνεται μόνο η Γαλλία ανταποκρίνεται προς το παρόν.

Η Τουρκία, όμως, έπαψε προ πολλού να αποτελεί αφοσιωμένο εταίρο του ΝΑΤΟ με έντονη αντισοβιετική ρητορική και χώρα Frontline της συμμαχίας. Πλέον προσεγγίζει ανοιχτά τις δυνάμεις της Ευρασίας, τη Ρωσία, την Κίνα, το Ιράν, το Πακιστάν και έχει επιρροές στην φονταμενταλιστική οργάνωση των αδερφών μουσουλμάνων, καθώς, επίσης, έχει σχέση και με την ισλαμική επανάσταση του Ιράν, που έχει επιδράσει καταλυτικά σε αυτήν. Υιοθέτησε δε το δόγμα Νταβούτογλου περί στρατηγικού βάθους, σύμφωνα με το οποίο η Τουρκία, δεν είναι περιφερειακή δύναμη, αλλά κεντρική δύναμη πολλαπλών ταυτοτήτων.

Κάτω από αυτές τις συνθήκες, τα ανατολικά σύνορα, λοιπόν, του ΝΑΤΟ, είναι ευάλωτα, γεγονός που αυξάνει μέγιστα την στρατηγική θέση της χώρας μας στο ΝΑΤΟ. Η Δύση, μπορεί να αξιοποιήσει επιχειρησιακά τον αεροναυτικό χώρο της Ελλάδας με τεράστιο στρατηγικό βάθος, με αεροσκάφη, σκάφη επιφανείας, υποβρύχια και τα λοιπά.

Η κυριαρχία και ο έλεγχος επί των ενεργειακών πόρων της Ανατολικής Μεσογείου είναι φιλικές προς τη δύση και παράλληλα η διασφάλιση θαλάσσιων γραμμών, διέλευσης υδρογονανθράκων για την απρόσκοπτη ροή αυτών προς τη δύση, είναι ένας πρόσθετος, προς το ύψιστο συμφέρον της χώρας, παράγοντας. Είναι ένας ρόλος που η Ελλάδα δύναται να καλύψει ως χώρα του ΝΑΤΟ, με δυτικό αξιακό Κώδικα σε συνεργασία με τις χώρες της περιοχής, δηλαδή το Ισραήλ, την Ιορδανία, Σαουδική Αραβία, Ηνωμένα Αραβικά Εμιράτα, αλλά και άλλες χώρες, όπως είναι η Αίγυπτος και η Κύπρος. Η στρατηγική αξία, λοιπόν, της Ελλάδας στο ρευστό γεωπολιτικό περιβάλλον μεγιστοποιείται, ενώ οι όποιοι κίνδυνοι του συστημικού ρίσκου μπορούν να μετατραπούν σε γεωπολιτικά προτερήματα. Η Ελλάδα πρέπει να αναδείξει στη συμμαχία όλες τις παραμέτρους, που την καθιστούν ισότιμο, στρατηγικό εταίρο της δύσης.

Επίσης, δεδομένης της γεωγραφικής θέσης της χώρας μας, υπάρχει μια αυξημένη ανάγκη για αμυντική, αποτρεπτική ικανότητα. Σε αυτό, λοιπόν, το νεφελώδες και μεταβαλλόμενο τοπίο, ερχόμαστε σήμερα να ψηφίσουμε μια αμυντική συμφωνία, μεταξύ των Κυβερνήσεων των Ηνωμένων Πολιτειών και της Ελλάδας, η οποία προετοιμάστηκε από την προηγούμενη κυβέρνηση και έχει ήδη υπογραφεί από τη σημερινή «μετά βαΐων και κλάδων».

Η εν λόγω συμφωνία, αποτελεί τροποποίηση των διατάξεων του παραρτήματος της αμοιβαίας αμυντικής συμφωνίας, η οποία υπογράφτηκε μεταξύ των χωρών στις 8 Ιουλίου του 1990 και τέθηκε σε ισχύ από τις 8 Νοεμβρίου του ιδίου έτους. Αυτή επιτρέπει, λοιπόν, στην Κυβέρνηση των Η.Π.Α. να διατηρεί και να λειτουργεί στρατιωτικές και βοηθητικές ευκολίες, εντός των εγκαταστάσεων των Ενόπλων Δυνάμεων της Ελλάδας.

Συγκεκριμένα, αναλαμβάνει την Αεροπορική βάση 115 και τον Ναύσταθμό της Σούδας, την αεροπορική βάση της Λάρισας, την βάση ελικοπτέρων της Αεροπορίας Στρατού που εδρεύει στο Στεφανοβίκειο, το λιμάνι της Αλεξανδρούπολης. Άλλες ακόμη εγκαταστάσεις των ελληνικών Ενόπλων Δυνάμεων όπως συμφωνούνται αμοιβαία από τα δύο μέρη ή από ορισμένους εκπροσώπους τους, σύμφωνα με τις αντίστοιχες εσωτερικές τους διαδικασίες, που είναι μια γενική και αόριστη αναφορά που υπόσχεται πολλά εκ μέρους μας προς την Κυβέρνηση των Ηνωμένων Πολιτειών.

Παράλληλα, το Ελληνικό Δημόσιο έχει απώλειες εσόδων από τις λειτουργίες των στρατιωτικών και βοηθητικών ευκολιών από την Κυβέρνηση των Ηνωμένων Πολιτειών στις αναφερόμενες εγκαταστάσεις των ελληνικών Ενόπλων Δυνάμεων, όπως απαλλαγή από φόρους, δασμούς, τέλη, επιβαρύνσεις και πολλά άλλα.

Εδώ, λοιπόν, κυρίες και κύριοι, προκύπτει το ερώτημα έχει κοστολογηθεί το ποσό που χάνει το ελληνικό δημόσιο; Θα παρακαλούσα πάρα πολύ τον Υπουργό Οικονομίας να εκτιμήσει τουλάχιστον την ελάχιστη τάξη μεγέθους ευρώ της ετήσιας οικονομικής απώλειας σε βάρος του δημοσίου και να μας ενημερώσει.

Όσον αφορά τις τροποποιητικές διατάξεις, κάποιες απ' αυτές, όπως στην παράγραφο 5, του άρθρου 1, του πρωτοκόλλου τροποποίησης της συμφωνίας, είναι γενικές, αόριστες και ασαφείς, σχετικά με τη χρήση των ενόπλων, από τις Ένοπλες Δυνάμεις των Η.Π.Α., που θα εγκατασταθούν εδώ, θα αναπτυχθούν ή θα σταθμεύσουν και πιθανόν να μη μας καλύπτουν ως χώρα σε θέματα εθνικής ασφάλειας και προστασίας των εθνικών μας συμφερόντων.

Από την άλλη, υπάρχει το ενδεχόμενο να μας στόχο ποιούν ως χώρα, δεδομένου ότι ουσιαστικά δημιουργούνται και επίσημα βάσεις των Ηνωμένων Πολιτειών στο έδαφός μας περισσότερες από αυτές που υπήρχαν μέχρι σήμερα. Και σαφώς, μεγαλύτερες δυνατότητες. Εν ολίγοις, το Πρωτόκολλο Τροποποίησης Συμφωνίας είναι κομμένο και ραμμένο στα μέτρα των Ηνωμένων Πολιτειών, που θα εξυπηρετεί αποκλειστικά συμφέροντά τους και όχι πρωτεύοντος στη χώρα μας, όπως θα επέβαλλε το εθνικό συμφέρον. Δεν κατοχυρώνει στο ελάχιστο τα ελληνικά συμφέροντα, ούτε στον οικονομικό τομέα, ούτε στην παροχή κάποιων εγγυήσεων ως προς την τουρκική προκλητικότητα, ούτε έστω στην προμήθεια κάποιου απαραίτητου εξοπλισμού, για τις Ένοπλες Δυνάμεις με οικονομικές διευκολύνσεις.

Θα μπορούσατε, όμως, να διδαχθείτε και από το παρελθόν. Από τη Συμφωνία, δηλαδή, του 1990 που υπογράφτηκε. Σε εκείνη τη Συμφωνία υφίσταται συνοδευτική επιστολή των Ηνωμένων Πολιτειών Αμερικής, για αμυντική βοήθεια, υπογεγραμμένη από τον τότε πρέσβη κ. Σωτήρχο. Επιβεβαιώνεται η στήριξη της Κυβέρνησης των ΗΠΑ, τότε, με αυτήν την επιστολή, για δωρεάν χρηματοδότηση ξένων στρατιωτικών πωλήσεων προς την Ελλάδα με ποσό 345 εκατ. δολαρίων για περίοδο ενός έτους και συνέχιση καταβολής προσπάθειας αμυντικής υποστήριξης.

Παρέχονται εγγυήσεις για τη συνέχιση της προσπάθειας διάθεσης πλεονάζοντος υλικού για τις ανάγκες εκσυγχρονισμού των ελληνικών Ενόπλων Δυνάμεων. Γίνεται λόγος για παροχή αμυντικού υλικού, που θα διατίθετο από την εφαρμογή της Συμφωνίας για τις συμβατικές δυνάμεις στην Ευρώπη. Επισημαίνεται η δυνατότητα ανά χρηματοδότησης των δανείων εξωτερικών στρατιωτικών πωλήσεων και η πρόθεση να παράσχουν οι ΗΠΑ τη δυνατότητα στην ελληνική Κυβέρνηση να επωφεληθεί από την παραίτηση των μη επαναλαμβανόμενων εξόδων που σχετίζονταν με αγορά μείζονος αμυντικού υλικού από τις Ηνωμένες Πολιτείες.

Αξίζει να αναφερθεί, δηλαδή, ότι με εκείνη τη Συμφωνία του 1990, η Ελλάδα, παρέλαβε δωρεάν από τις ΗΠΑ 84 μαχητικά αεροσκάφη, 4 αντιτορπιλικά, 6 αεροσκάφη ναυτικής συνεργασίας. Μέχρι σήμερα, δεν έχει ανακοινωθεί κάτι αντίστοιχο, που να απορρέει από την παρούσα Συμφωνία.

Να σημειωθεί, επίσης, ότι ο ελληνικός στόλος έχει ανάγκη από πλοία με ικανότητα αντιαεροπορικής άμυνας περιοχής, τα οποία θα διόρθωναν τη σημερινή ανισορροπία στο Αιγαίο και την Ανατολική Μεσόγειο. Μια τέτοια περίπτωση, όπως και η απόκτηση άλλων κρίσιμων οπλικών συστημάτων, όπως πολλαπλοί εκτοξευτές πυραύλων και μη επανδρωμένα αεροσκάφη, θα πρέπει να διερευνηθούν, στο πλαίσιο της παρούσας Συμφωνίας.

Είναι εύκολα, λοιπόν, αντιληπτό πως άλλο πράγμα είναι η κατοχή κρίσιμων οπλικών συστημάτων και άλλο πράγμα η συν διαχείριση αυτών, όπως φημολογείται πως προτείνουν οι Ηνωμένες Πολιτείες Αμερικής στην προσφορά εγγυήσεων ασφάλειας. Η αλήθεια είναι ότι δώσαμε «γη και ύδωρ» στην Κυβέρνηση των ΗΠΑ και πήραμε ένα μεγάλο «εύγε». Θέλω να ελπίζω ότι αυτό τουλάχιστον το μεγάλο «εύγε» θα μας βγει θετικά στο επόμενο χρονικό διάστημα.

Με βάση τις τρέχουσες εξελίξεις και τη δημιουργούμενη αστάθεια στην περιοχή μας, αλλά κυρίως τη στήριξη, από πλευράς της χώρας μας, της Δύσης και των συμφερόντων της, αποτελώντας η ίδια μια νησίδα σταθερότητας, το ερώτημα που προκύπτει είναι ένα και βασικό: Τελικά, εμείς διεκδικήσαμε κάτι για τη χώρα μας; Πήραμε έστω κάποιες εγγυήσεις ως προς τα κυριαρχικά μας δικαιώματα για να τερματιστεί η τουρκική προκλητικότητα που ενισχύεται καθημερινά; Πήραμε κάποια αντισταθμιστικά αμυντικά οφέλη, έστω με κάποιες ελάχιστες οικονομικές ελαφρύνσεις, για να ενισχύσουμε την αμυντική μας θωράκιση, που ξέρετε ότι πονάει; Πετύχαμε κάποια οικονομικά οφέλη από την ενοικίαση των αναφερομένων βάσεων ή ακόμη κάποιο οικονομικό αποτύπωμα αν μας ζητηθούν πιθανώς ευκολίες μελλοντικά και σε άλλα μέρη της χώρας;

Αντιθέτως, έχουμε και οικονομικές απώλειες του Προϋπολογισμού, σύμφωνα με την αναφορά του Λογιστηρίου του Κράτους, αλλά δεν αναφέρεται η ετήσια οικονομική ζημιά.

Αγαπητοί Συνάδελφοι της Κυβέρνησης, το Κίνημα Αλλαγής, με αίσθημα ευθύνης, θα ψηφίσει την εν λόγω Συμφωνία που έχει ήδη υπογραφεί από τις δύο Κυβερνήσεις, παρά τα όποια προβλήματά της, κάποια από τα οποία ανέφερα παραπάνω. Δεν θα ακολουθήσουμε τις λογικές του ΣΥΡΙΖΑ που επιθυμεί το πάγωμα της Συμφωνίας μέχρι νεωτέρας.

Ένα σοβαρό κράτος, οφείλει να διατηρεί την αξιοπιστία του πολύ περισσότερο τώρα, όπου οι αναταράξεις στην περιοχή μας είναι μεγάλες και καθημερινά μεταβαλλόμενες, σε συνδυασμό με την κρισιμότητα της κατάστασης και με τη διαμόρφωση των συμμαχιών που έχουν αναπτυχθεί στην περιοχή μας.

Τέλος, θα πρέπει να αντιληφθείτε ότι η παθητική πολιτική για την κατοχύρωση των εθνικών μας συμφερόντων, δεν βρίσκουν γόνιμο έδαφος, λόγω της αδιαλλαξίας της Τουρκίας. Συνεπώς, οφείλετε μια πιο δυναμική πολιτική σε όλες τις κατευθύνσεις, έχοντας ως μοχλό πίεσης το Διεθνές Δίκαιο της θάλασσας, που δεν αποδέχονται οι γείτονες, να ταράξετε τα νερά, έτσι ώστε να διασφαλίσουμε τα εθνικά μας συμφέροντα.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κι εμείς ευχαριστούμε.

Κύριε Υπουργέ, κυρίες και κύριοι συνάδελφοι, θα ήθελα να σας πω ότι επιθυμούσε να είναι εδώ και ο Υπουργός Εθνικής Άμυνας, κ. Παναγιωτόπουλος, επειδή περιέχονται και θέματα αμυντικής συνεργασίας, ώστε να επισημάνει κάποια σημεία για τη συμφωνία. Βέβαια, ο καθ' ύλη αρμόδιος, ασφαλώς, είναι ο κ. Δένδιας, ο Υπουργός Εξωτερικών.

Απλώς, σήμερα είναι η τελετή παράδοσης παραλαβής του νέου Αρχηγού ΓΕΕΘΑ και γι' αυτό δε μπορεί να παραβρίσκεται εδώ. Μου ζήτησε, όμως, να σας μεταφέρω ότι θα προσπαθήσει να βρίσκεται στην Ολομέλεια.

Ο κ. Μαρίνος, έχει το λόγο.

**ΓΕΩΡΓΙΟΣ ΜΑΡΙΝΟΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Κυρίες και κύριοι Βουλευτές, η Ελληνοαμερικανική Συμφωνία που φέρνει η κυβέρνηση της Νέας Δημοκρατίας στη Βουλή, για την επέκταση των αμερικανικών στρατιωτικών βάσεων, είναι πολύ επικίνδυνη, για τη χώρα και το λαό μας και απαιτούμε να αποσυρθεί. Ο ΣΥ.ΡΙΖ.Α. έκανε τη βρώμικη δουλειά, άνοιξε τον στρατηγικό διάλογο με τις Ηνωμένες Πολιτείες, αναβάθμισε τη βάση της Σούδας, πρόσθεσε τις βάσεις drone στη Λάρισα, ελικόπτερων στο Στεφανοβίκειο και το Λιμάνι Αλεξανδρούπολης, για την προώθηση νατοϊκών δυνάμεων στην ανατολική Ευρώπη και την περικύκλωση της Ρωσίας.

Η Νέα Δημοκρατία τις κατοχυρώνει με νόμο και πάει παραπέρα. Παραχωρεί στους Αμερικανούς όσες βάσεις θέλουν, σε εγκαταστάσεις των Ελληνικών Ενόπλων Δυνάμεων, όπως αναφέρεται στη συμφωνία. Μετατρέπετε τη χώρα μας σε πολεμικό ορμητήριο και βάζετε τις Ένοπλες Δυνάμεις στην υπηρεσία των εγκληματικών σχεδίων του ΝΑΤΟ, υπονομεύοντας την αποστολή τους .Ποιος μπορεί να τα ψηφίσει αυτά;

Η προειδοποίηση της Ρωσίας και του Ιράν, πώς θα χτυπήσουν με πυραύλους αμερικανικές βάσεις αν τεθεί ζήτημα ασφάλειας των χωρών τους, έχει σημάνει συναγερμό. Υπάρχει οδυνηρή πείρα. Η Σούδα χρησιμοποιήθηκε στους ιμπεριαλιστικούς πολέμους στο Ιράκ, στη Συρία και τη Λιβύη. Στοχοποιείτε τον λαό.

Εξετάζετε ακόμη και την εγκατάσταση πυρηνικών όπλων στον Άραξο. Η Ελλάδα συμμετέχει σε δεκαπέντε ιμπεριαλιστικές αποστολές στο εξωτερικό. Η Κοινή Πολιτική Ασφάλειας και Άμυνας της Ευρωπαϊκής Ένωσης, ενισχύει τις πολεμικές υποδομές, στρατιωτικοποιεί τα σώματα ασφαλείας και προετοιμάζει το στρατό, για την καταστολή διαδηλώσεων. Ελληνική φρεγάτα θα ενταχτεί στην δύναμη υποστήριξης του γαλλικού αεροπλανοφόρου «Σαρλ Ντεγκόλ» και τώρα, ετοιμάζεται η Κυβέρνηση να στείλει στη Λιβύη αλλά και στα Στενά του Ορμούζ, στον Περσικό Κόλπο, στρατιωτικές δυνάμεις.

Δουλεύετε στα κρυφά για να μεταφερθεί συστοιχία πυραύλων Patriot και το ανάλογο στρατιωτικό προσωπικό, στη Σαουδική Αραβία. Το Κ.Κ.Ε. σας καταγγέλλει δημόσια. Οι κυβερνητικές κινήσεις, με ευρώ ατλαντική προτροπή, εμπλέκουν τη χώρα σε πολεμικές αναμετρήσεις και τα περί συμμετοχής σε ειρηνευτικές αποστολές με την κάλυψη του ΝΑΤΟ, της Ευρωπαϊκής Ένωσης ή του ΟΗΕ, είναι αστεία προσχήματα.

Έχετε αποκαλυφθεί. Ο κ. Τσίπρας αποκάλεσε «Διαβολικά καλό» τον Τράμπ και ο κ. Μητσοτάκης είπε ότι «Η κυβέρνηση είναι προβλέψιμη και αξιόπιστος σύμμαχος των ΗΠΑ».

Διαχρονικά, η Νέα Δημοκρατία, το ΠΑ.ΣΟ.Κ. και ο ΣΥ.ΡΙΖ.Α. έχετε αναλάβει μεγάλες δεσμεύσεις, παίζετε το αισχρό παιχνίδι των ανταλλαγμάτων και ρίχνετε τη χώρα στη φωτιά.

Ο ΣΥ.ΡΙΖ.Α. έκανε τη βρώμικη δουλειά. Οι βάσεις που δημιούργησε έχουν μπει σε λειτουργία και τώρα καιροσκοπικά μιλάει για προσωρινή αναστολή της ψήφισης της ελληνοαμερικανικής συμφωνίας, μέχρι οι Ηνωμένες Πολιτείες να πάρουν θέση κατά της τουρκικής προκλητικότητας. Ποιον κοροϊδεύετε; Οι Αμερικανοί είναι αδίστακτοι, θέλουν την Τουρκία στο ΝΑΤΟ, στο δυτικό, όπως λένε στρατόπεδο, μακριά από τη ρωσική επιρροή και θα χρησιμοποιήσουν όλα τα μέσα για να το πετύχουν.

Η πολιτική σας είναι επικίνδυνη και η πραγματικότητα σκληρή. Ο ανταγωνισμός ανάμεσα στις ΗΠΑ, το ΝΑΤΟ, την Ευρωπαϊκή Ένωση, τη Ρωσία και την Κίνα οξύνονται στο οικονομικό και στρατιωτικό πεδίο και αυτό εκδηλώνεται πολύμορφα στην Ελλάδα. Αυτό, γίνεται με τις επενδύσεις στον τομέα της ενέργειας, στα λιμάνια, τα Ναυπηγεία, τα δίκτυα όπως αυτό του G5. Γίνονται πόλεμοι για τον έλεγχο των ενεργειακών πηγών και αγωγών. Η αμερικανική επίθεση στο Ιράκ, η δολοφονία του Ιρανού Στρατηγού Σουλεϊμανί και η ενίσχυση της παρουσίας του ΝΑΤΟ στη Μέση Ανατολή, διαμορφώνουν όρους για γενικευμένες πολεμικές συγκρούσεις.

Ο Πρωθυπουργός στις ΗΠΑ πρόσφατα, δικαιολόγησε την καταπάτηση των κυριαρχικών δικαιωμάτων του Ιράκ και τη δολοφονία του Ιρανού αξιωματούχου. Τα δίνετε όλα στους αμερικανο-νατοϊκούς εκτελεστές, ο λαός μας όμως δεν ξεχνάει. Οι ΗΠΑ και το ΝΑΤΟ έχουν εγκληματικές ευθύνες, για την επιβολή της στρατιωτικής δικτατορίας στην Ελλάδα, το πραξικόπημα στην Κύπρο, την τουρκική εισβολή και κατοχή και σήμερα, δουλεύουν μαζί με την Ευρωπαϊκή Ένωση νέες διχοτομικές λύσεις, όπως με το σχέδιο Ανάν το 2004.

Ληστεύετε τους εργαζόμενους, υποστηρίζετε πως δεν υπάρχουν χρήματα, για τους μισθούς, τις συντάξεις, την παιδεία, την υγεία, την πρόνοια και δίνετε 4,3 δισ. ευρώ το χρόνο για τις ανάγκες του ΝΑΤΟ. Η καπιταλιστική ανάπτυξη και η μετατροπή της χώρας σε ενεργειακό κόμβο, συναντιόνται με την γεωστρατηγική αναβάθμιση των οικονομικών ομίλων και τη συμμετοχή της χώρας σε ιμπεριαλιστικές επεμβάσεις. Η στρατηγική του καλού παιδιού των Αμερικανών και της Ευρωπαϊκής Ένωσης στο όνομα της αντιμετώπισης της τουρκικής επιθετικότητας, έχει χρεοκοπήσει.

Η Τουρκία είναι νατοϊκή δύναμη και η αστική της τάξη, σε ανταγωνισμό με την ελληνική, διεκδικεί τα συμφέροντα της, προβάλλει ισχύ, κλιμακώνει την επιθετικότητα της. Ως νατοϊκή δύναμη και στρατηγικός εταίρος της Ευρωπαϊκής Ένωσης με την οποία έχει οικονομικές στρατιωτικές σχέσεις δισεκατομμυρίων ευρώ, προκαλεί στην περιοχή αξιοποιώντας και την άθλια συμφωνία για το προσφυγικό, με την Ευρωπαϊκή Ένωση. Με αυτές τις πλάτες, γκριζάρει το Αιγαίο, υποστηρίζει το δόγμα της γαλάζιας πατρίδας, οργώνει με γεωτρήσεις στην κυπριακή ΑΟΖ. Αυτές τις μέρες στο οικόπεδο 8, υπέγραψε την συμφωνία με τον δοτό πρόεδρο της Λιβύης Σάρατζ, που είναι προϊόν του νατοϊκού πολέμου που διέλυσε τη χώρα.

Κύριοι της κυβέρνησης, τρέχετε και δεν φτάνετε. Πατάτε σε σάπιες συμμαχίες, όπως αυτές με το Ισραήλ που δολοφονεί τον παλαιστινιακό λαό. Χρίσατε το Χαφτάρ, που είναι συνυπεύθυνος, για το δράμα της Λιβύης και παίζει σε όλα τα ταμπλό, ως εκπρόσωπος της Ελλάδας στη Διάσκεψη του Βερολίνου, για να εκφράσει τα κυριαρχικά δικαιώματα της χώρας. Θέλατε όλοι σας εκπροσώπηση στο Βερολίνο, γιατί η αστική τάξη, διεκδικεί μερίδιο της λείας στη Λιβύη, αλλά οι σύμμαχοι σας δεν σας υπολόγισαν, γιατί κρίνονται εκεί, γενικότερης εμβέλειας, διευθετήσεις στην περιοχή και δεν τους καίγεται καρφί, για την απαράδεκτη συμφωνία Ερντογάν – Σάρατζ, για τις θαλάσσιες ζώνες.

Η απόφαση της Διάσκεψης του Βερολίνου, αποτελεί ένα ακόμη χαστούκι στις αυταπάτες, για τον ρόλο των ιμπεριαλιστών. Οι νατοϊκοί που βομβάρδισαν τη Λιβύη, δεν μπορούν να εξασφαλίσουν πραγματική ειρήνη. Οι ευχές για εκεχειρία, τήρηση του εμπάργκο όπλων και μη επέμβαση - όπως λένε - ξένων δυνάμεων, δεν μπορούν να αναχαιτίσουν ή να αναιρέσουν τις αιτίες της σύγκρουσης, δηλαδή τους ιμπεριαλιστικούς ανταγωνισμούς.

Κυρίες και κύριοι, οι Αμερικανοί είναι κυνικοί. Σε κυριακάτικη εφημερίδα, ο σύμβουλος ασφαλείας του Τράμπ, Ο΄Μπράιεν, κάλεσε την κυβέρνηση να κάνει τι; Να διαχειρισθεί τις σχέσεις με την Άγκυρα, με τρόπο που δεν θα πλήξει το ΝΑΤΟ. Η αλήθεια είναι, πως οι Ηνωμένες πολιτείες, ΝΑΤΟ και Ευρωπαϊκή Ένωση, σας παροτρύνουν να τα βρείτε με τον Ερντογάν πάση θυσία, για τη συνεκμετάλλευση στο Αιγαίο και την Ανατολική Μεσόγειο. Μια μοιρασιά μου καταπατά κυριαρχικά δικαιώματα και θα οδηγήσει σε όξυνση των αντιπαραθέσεων. Στο έδαφος αυτό, επαναφέρατε τη θέση, για προσφυγή στο δικαστήριο της Χάγης και σας ρωτάμε, τι θα περιέχει το συνυποσχετικό που θα διαμορφώσουν οι δύο πλευρές; Η Τουρκία θα υποστηρίξει τις γκρίζες ζώνες, την αμφισβήτηση της Ελληνικής κυριαρχίας. Τι θα κάνετε; Πρέπει να πείτε την αλήθεια στον λαό.

Η Κυβέρνηση, ακολουθεί τη γραμμή ΣΥΡΙΖΑ και παίζει με τον αγωγό EastMed, αλλά ο αγωγός αυτός υπηρετεί τα συμφέροντα των ενεργειακών κολοσσών. Ο λαός μας θα συνεχίσει να ζει στην ενεργειακή φτώχεια και θα μπει σε νέους κινδύνους. Σπασμωδικές κινήσεις, για την αντιμετώπιση των απαράδεκτων διεκδικήσεων της Τουρκίας στην Ανατολική Μεσόγειο, περιπλέκουν την κατάσταση. Ενέργειες που αποσκοπούν στη μείωση της ενεργειακής εξάρτησης της Ευρωπαϊκής Ένωσης και των Δυτικών Βαλκανίων, από το Ρωσικό φυσικό αέριο, εμπλέκουν τη χώρα πιο βαθιά στον Ενεργειακό πόλεμοτων Ηνωμένων Πολιτειών με τη Ρωσία και τη Γερμανία.

Αδυσώπητη αντιπαράθεση. Τη μια μέρα πανηγυρίζατε για τον EastMed και την επόμενη, η Τουρκία με την Ρωσία πραγματοποίησαν τα εγκαίνια του αγωγού TurkStream. Το σύστημα που υπηρετείται έχει σαπίσει. Ο καπιταλισμός γεννά ανταγωνισμούς, πολέμους, κρίσεις, φτώχεια και προσφυγιά. Τα περί εθνικής συναίνεσης και ομοψυχίας, είναι συνθήματα υποταγής στα μεγάλα συμφέροντα και τις ιμπεριαλιστικές ενώσεις, για να διαιωνίζεται η καπιταλιστική βαρβαρότητα.

Το Κομμουνιστικό Κόμμα της Ελλάδας, αντιπαλεύει την αντιλαϊκή πολιτική και δείχνει στους εργαζόμενους στον δρόμο που αντιστοιχεί στα συμφέροντά τους. Η εργατική τάξη, οι πολλοί, στην εξουσία. Αφέντες στον πλούτο που παράγουν. Κοινή πάλη του λαού μας με τον τουρκικό, με τον κυπριακό λαό, με τους λαούς της περιοχής και αμοιβαία επωφελείς σχέσεις. Εκατοντάδες μαζικοί φορείς, απαιτούν την ακύρωση της ελληνοαμερικανικής συμφωνίας. Οργανώνουν μεγάλες κοινοποιήσεις την ημέρα που θα ψηφίζεται στην ολομέλεια της Βουλής αυτό το κατασκεύασμα και οι αγώνες θα συνεχιστούν για να κλείσει η βάση της Σούδας. Να ξηλωθούν όλες οι Αμερικανονατοϊκές βάσεις από τη χώρα μας. Να αποδεσμευτεί από το ΝΑΤΟ και την Ευρωπαϊκή Ένωση. Να σταματήσει η αποστολή Ελληνικών Ενόπλων Δυνάμεων σε ιμπεριαλιστικές αποστολές στο εξωτερικό. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ κ. Μαρίνε. Καταψηφίζεται;

**ΓΕΩΡΓΙΟΣ ΜΑΡΙΝΟΣ (Ειδικός Αγορητής του Κ.Κ.Ε.):** Καταψηφίζουμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κάτι ρώτησε ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Η θέση του ΣΥ.ΡΙΖ.Α. και του ΚΙΝ.ΑΛ. ποια είναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ο κ. Δρίτσας είπε, ότι από την πλευρά του ΣΥ.ΡΙΖ.Α. υπάρχει επιφύλαξη για την ολομέλεια. Ο κ. Φραγγίδης είπε, ότι παρά τις όποιες επισημάνσεις έκανε, ψηφίζουν το νομοσχέδιο. Ασφαλώς βέβαια και ο Εισηγητής της Πλειοψηφίας και τώρα θα ακούσουμε τη θέση της Ελληνικής Λύσης, από τον κ. Χήτα.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Κύριε Πρόεδρε, ευχαριστώ πολύ. Κυρίες και κύριοι Βουλευτές, κύριε Υπουργέ, καταρχάς, θα ήθελα να σταθώ στο γεγονός, ότι το νομοσχέδιο, για την Κύρωση του Πρωτοκόλλου Τροποποίησης της Συμφωνίας Αμοιβαίας Αμυντικής Συνεργασίας μεταξύ της Ελληνικής κυβέρνησης και των Ηνωμένων Πολιτειών, κατατέθηκε παραμονή Χριστουγέννων, - να μην το ξεχνάμε αυτό - με τη Βουλή κλειστή φυσικά και επί της ουσίας, προβλέπει πως τα δίνουμε όλα στους φίλους μας τους Αμερικανούς. Μετατρέπουμε τη χώρα μας σε μια τεράστια βάση και τα ανταλλάγματα που παίρνουμε είναι ελάχιστα, για να μην πω και ανύπαρκτα.

Αναπόφευκτα, λοιπόν, κ. Υπουργέ, η κοινή λογική μας οδηγεί στο συμπέρασμα, πως πριν προλάβουμε, εμείς να διαβάσουμε τη Συμφωνία, πρόλαβαν και τη διάβασαν οι επιτελάρχες του Πλανητάρχη, λίγο πριν τη συνάντηση του Πρωθυπουργού κ. Μητσοτάκη με τον Ντόναλντ Τραμπ.

Κοινώς, ήταν ένα από τα διαπραγματευτικά όπλα της Κυβέρνησης στην Ουάσιγκτον, από την οποία, βεβαίως, συνάντηση, πήραμε σχεδόν τίποτα ή μάλλον τίποτα. Παρόλα αυτά όμως, όπως είπα και όπως διαβάζουμε στο σχέδιο νόμου, δώσαμε ό,τι περισσότερο μπορούσαμε. Και γη και ύδωρ. Στις βάσεις ειδικά, το τερματίσαμε. Και καλά κάναμε και δώσαμε, αλλά έπρεπε να έχουμε πάρει και κάτι.

Για παράδειγμα, κύριε Υπουργέ, μια ανοιχτή τοποθέτηση όσον αφορά στην στήριξη των Ηνωμένων Πολιτειών στα κυριαρχικά μας δικαιώματα στη Νοτιοανατολική Μεσόγειο. Κάτι έπρεπε να πάρουμε κι εμείς. Αντί αυτού, ο κ. Τραμπ μας θύμισε - σε live μετάδοση από το οβάλ γραφείο, το θυμάστε όλοι - ότι ο Ταγίπ Ερντογάν είναι φίλος του και μάλιστα, καλός του φίλος. Το παρακολουθήσαμε αυτό ζωντανά. Για ποιο λόγο, κύριε Υπουργέ, να λέμε ότι είμαστε δεδομένοι; Για ποιο λόγο να επιμένουμε σήμερα - με τις ραγδαίες εξελίξεις που έχουμε - σε αυτές τις μονοπολικές σχέσεις, ενώ μπορούμε να το ανοίξουμε;

Για να έρθω, λοιπόν, στο σχέδιο νόμου, υπάρχουν προβλέψεις για την επέκταση των δραστηριοτήτων των Αμερικανικών Ενόπλων Δυνάμεων επί ελληνικού εδάφους. Επιτρέπει στην Κυβέρνηση των Ηνωμένων Πολιτειών να διατηρεί και να λειτουργεί στρατιωτικές και βοηθητικές ευκολίες, όπως το ονομάζει, εντός των εγκαταστάσεων των Ελληνικών Ενόπλων Δυνάμεων. Παραδείγματα : Αεροπορική βάση Λάρισας, βάση Αεροπορίας Στρατού Στεφανοβικείου, άλλες εγκαταστάσεις των Ελληνικών Ενόπλων Δυνάμεων, όπως συμφωνούνται αμοιβαία από τα μέρη.

Θα πάμε τώρα σε ένα πινακάκι, το οποίο, αφού το αναγνώσω, θα το καταθέσω και στα πρακτικά. Πραγματικά, εντυπωσιακό πινακάκι. Κοιτάξτε τι παρέχουμε, τι διευκολύνσεις έχουν. Η κυβέρνηση των Ηνωμένων Πολιτειών επιτρέπει να διεξάγει: Λειτουργίες πτήσεων, συντήρηση αεροσκαφών αναγνώρισης Ηνωμένων Πολιτειών Αμερικής, υποστήριξη αερομεταφορών, επισκέψεις, ασκήσεις, διέλευση, προσγείωση και ανάκτηση αεροσκαφών, στάθμευση και ανάπτυξη δυνάμεων και υλικού, συντήρηση και υποστήριξη αεροσκαφών, ναυτική συνεργασία, επικοινωνίες, περιλαμβανομένου του ραδιοφώνου και της τηλεοράσεως των Ενόπλων Δυνάμεων, εκπαίδευση, υποστήριξη, ενδιαίτηση προσωπικού κλπ..

Με μια φράση, κύριε Υπουργέ, σαν στο σπίτι τους οι Αμερικανοί. Δεν θα τους λείψει τίποτα. Παραχωρούμε δηλαδή, αν μου επιτρέπεται και η έκφραση, χρήση δανείζουμε ναυτικές, αεροπορικές και στρατιωτικές βάσεις στις Ηνωμένες Πολιτείες, χωρίς να αναφέρεται οποιαδήποτε υποχρέωση της αμερικανικής πλευράς, της αμερικανικής Κυβέρνησης.

Πρόκειται δηλαδή, κ. Δένδια, για μια διμερή σύμβαση, με μονομερή οφέλη. Είναι πρωτοφανές. Και να μην πείτε, ότι τα οφέλη της Ελλάδος περιγράφονται στη Συμφωνία του 1990, εκτός αν ακόμα αυτό ξεχρεώνουμε από το 1990 μέχρι σήμερα. Ελπίζω να αντιλαμβάνεστε, ότι ήταν άλλα τα προβλήματα τότε, το 1990, άλλη και η εξωτερική πολιτική των κρατών στην Ανατολική Μεσόγειο και άλλα φυσικά σήμερα.

Κυρίες και κύριοι συνάδελφοι, η κοινή λογική επιτάσσει, ότι όταν πρόκειται για Συμφωνία Αμοιβαίας Αμυντικής Συνεργασίας, όλα τα συμβαλλόμενα μέρη συναποδέχονται, συνομολογούν και αναλαμβάνουν υποχρεώσεις, έχοντας φυσικά και οφέλη. Στην παρούσα τροποποίηση, ορίζονται μόνο οι παροχές προς τις Ηνωμένες Πολιτείες.

Είπε ο συνάδελφος και Εισηγητής της Νέας Δημοκρατίας, για παράδειγμα, ότι εκσυγχρονίζονται οι στρατιωτικές εγκαταστάσεις. Θέλω να ρωτήσω κάτι. Μόνοι μας δεν μπορούσαμε να τις εκσυγχρονίσουμε; Μόνοι μας δεν πρέπει να τις εκσυγχρονίσουμε; Ήδη δεν θα έπρεπε να τις είχαμε εκσυγχρονίσει; Για να μην μπω στη διαδικασία τώρα και αναφέρω από δημόσιο βήμα και λόγο που δεν πρέπει, σε τι κατάσταση βρίσκονται οι στρατιωτικές μας εγκαταστάσεις, που χρειάζονται βεβαίως αναβάθμιση, αλλά όχι με τους Αμερικανούς πάνω από το κεφάλι μας.

Κατά τα άλλα, κύριοι συνάδελφοι της Νέας Δημοκρατίας, όσα θετικά αναφέρατε ήταν γενικόλογα. Θα ωφεληθούν, είπατε και οι τοπικές κοινωνίες. Μου θυμίζετε τη θρυλική ελληνική ταινία «Καλώς ήρθε το δολάριο».

Επίσης, προβλέπεται ότι χορηγείται στις Ηνωμένες Πολιτείες της Αμερικής καθεστώς προτεραιότητας - είναι πολύ σημαντικό- για ανεμπόδιστη πρόσβαση και χρήση μη στρατιωτικών εγκαταστάσεων στο λιμένα της Αλεξανδρούπολης. Δεν φτάνει, δηλαδή που δώσαμε ότι είχαμε και δεν είχαμε από στρατιωτικές εγκαταστάσεις, αρχίζουμε να δίνουμε πρόσβαση και σε σημεία μη στρατιωτικής χρήσης. Ειδικά η δυνατότητα που προβλέπει στη Συμφωνία ότι οι Ηνωμένες Πολιτείες, μπορούν να χρησιμοποιούν εγκαταστάσεις, είναι τόσο γενική και είναι τόσο καταχρηστικός και ως όρος, αν θέλετε, που επί της ουσίας την καθιστά επικίνδυνη ως εφαρμογή.

Πάμε, όμως, λίγο σε κάποια πρακτικά ζητήματα τα οποία θα τα «βρουν μπροστά τους» τώρα οι Αξιωματικοί μας στην καθημερινότητά τους. Κάθε στρατιωτική βάση στην ουσία θα μοιράζεται μεταξύ Ελληνικών και Αμερικανικών Ενόπλων Δυνάμεων, θα έχει διπλή διοίκηση. Καλό είναι όλα αυτά να ακουστούν να τα ξέρει και ο κόσμος. Θα έχουν, λοιπόν, διπλή διοίκηση στις εγκαταστάσεις τις στρατιωτικές. Η σημαία των Ηνωμένων Πολιτειών της Αμερικής, δύναται να αναρτάται εντός των ευκολιών και θα κυματίζει μαζί με την ελληνική σημαία στο ίδιο ύψος, στο ίδιο μέγεθος, κοινώς κάνοντας τα στρατόπεδα μας μεγαλύτερο στόχο από ότι είναι ήδη.

Δηλαδή, τι θα γίνει για παράδειγμα; Γιατί δεν μπορούμε να αποκλείσουμε τίποτα. Στην περίπτωση που μια βάση που μοιραζόμαστε, κατόπιν του Συμφώνου του συγκεκριμένου, χτυπηθεί από τρομοκράτες, από ισλαμιστές, για αντίποινα, για όσα έχουν γίνει στη Μέση Ανατολή - εντάξει, μπορεί να ακούγεται πολύ μακρινό και καθόλου μακρινό να πω εγώ και αρκετά πιθανό με αυτά που ζούμε - το εν λόγω, λοιπόν Πρωτόκολλο, αφορά σε αμυντική συνεργασία, αλλά, αν υπάρξει τέτοιο κτύπημα κυρίες και κύριοι, τότε η Ελλάδα, θα βρεθεί στα πρόθυρα ενός πολέμου και θα κληθεί να αποφασίσει. Ρωτάω: Μόνη της θα αποφασίσει;

Και θέλω να καταθέσω, κύριε Υπουργέ, κυρίες και κύριοι συνάδελφοι και έναν προβληματισμό. Δεν θα έπρεπε να ορίζει, ξεκάθαρα, η Συμφωνία τα οφέλη της Ελλάδος για την απόλυτη αυτή συνεργασία απέναντι στις Ηνωμένες Πολιτείες της Αμερικής; Ξεκάθαρα τι κερδίζουμε; Ποια είναι τα οφέλη της Ελλάδος; Θα μπορούσα, για παράδειγμα, αγαπητέ κύριε Υπουργέ να πω ξεκάθαρες προβλέψεις: Θα πάρουμε αεροπλάνα και αν ναι πόσα; Θα πάρουμε μη επανδρωμένα αεροσκάφη; Αν ναι, πόσα; Θα έχουμε αναβάθμιση στον υπάρχοντα εξοπλισμό μας; Ναι ή όχι; Θα πάρουμε τεθωρακισμένα, συγκεκριμένα οπλικά συστήματα; Η συγκεκριμένη στάση των Ηνωμένων Πολιτειών απέναντι σε φλέγοντα ζητήματα ποια θα είναι; Απέναντι στην Τουρκία, στη Λιβύη, στην Ελληνική ΑΟΖ; Σε όλα αυτά τα τεράστια θέματα που μας απασχολούν, ποια είναι συγκεκριμένα η στάση των Ηνωμένων Πολιτειών της Αμερικής; Γιατί δεν παίρνουν ξεκάθαρη θέση; Είναι δύσκολα ερωτήματα θα μου πείτε, δύσκολα να απαντηθούν.

Όμως, πρέπει κάποια στιγμή, επιτέλους, κυρίες και κύριοι συνάδελφοι, να καταλάβουμε ότι ως χώρα η γεωπολιτική μας θέση, το σημείο που βρίσκεται αυτός ο ευλογημένος τόπος, μας δίνει ένα τεράστιο πλεονέκτημα. Μπορεί να είναι «ευχή και κατάρα» το σημείο που βρισκόμαστε ή τους γείτονες που έχουμε, αλλά μας δίνει ένα τεράστιο πλεονέκτημα και δεν θα πρέπει ποτέ να το λησμονούμε. Είναι το πλεονέκτημα της διαπραγμάτευσης. Αυτό είναι το τεράστιο πλεονέκτημα, που έχει η χώρα μας. Το πλεονέκτημα της διαπραγμάτευσης, λόγω της γεωπολιτικής της θέσης. Και γι' αυτό το λόγο, δεν θα πρέπει να παραδινόμαστε άνευ όρων. Θεωρούμαστε δεδομένοι - το είπε και ο Πρωθυπουργός - και είναι λάθος, αυτό, κύριε Υπουργέ. Δεν είναι πρόσφορο έδαφος η εξωτερική πολιτική και η άμυνα για αντιπολίτευση. Το αντιλαμβάνομαι απόλυτα, αλλά κάποια κραυγαλέα λάθη θα πρέπει να τα αποφεύγουμε.

Η Ελλάδα είναι το «μήλον της έριδος», κυρίες και κύριοι συνάδελφοι, ακριβώς για αυτήν τη γεωπολιτική της θέση. Οι Ελληνικές Κυβερνήσεις, όμως, για κάποιον ακατανόητο, μέχρι στιγμής, λόγο, πραγματικά, ποτέ δεν κατάφεραν να το κεφαλαιοποιήσουν αυτό, να το κάνουν κεφάλαιο δηλαδή, αυτό το τεράστιο, το ανεκτίμητο πλεονέκτημα που έχουμε. Αντιθέτως, υπήρξαν, σχεδόν όλες οι Κυβερνήσεις, φοβικές και υποτελικές. Η στάση της «Ελληνικής Λύσης» θα δημοσιοποιηθεί στην Ολομέλεια, κύριε Πρόεδρε.

Σε ό,τι αφορά στο πρώτο νομοσχέδιο, για την Κύρωση της Συμφωνίας μεταξύ της Κυβέρνησης της Ελλάδος και των Ηνωμένων Πολιτειών, σχετικά με τα προξενικά προνόμια και τις ασυλίες, δεν έχω να πω πολλά. Έχει ως αντικείμενο η Συμφωνία την παροχή προστασίας στους προξενικούς λειτουργούς. Ανάλογη προστασία, βεβαίως, έχουν και οι αντίστοιχοι Έλληνες Προξενικοί λειτουργοί στις Ηνωμένες Πολιτείες της Αμερικής.

Σημειώνεται ότι στην Ελλάδα, λειτουργεί ένα Γενικό Προξενείο των Ηνωμένων Πολιτειών και στις Ηνωμένες Πολιτείες έξι Γενικά Προξενεία της χώρας και δύο Προξενεία. Και για τις δύο Κυρώσεις επιφυλασσόμαστε για την Ολομέλεια

Στο σημείο αυτό γίνεται η β ΄ανάγνωση του καταλόγου των μελών της επιτροπής. Παρόντες ήταν οι βουλευτές κ.κ. Αναστασιάδης Σάββας, Σπύρος Λιβανός, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Άννα Καραμανλή, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Τριανταφυλλίδης Αλέξανδρος, Αναγνωστοπούλου Αθανασία (Σία), Βούτσης Νικόλαος, Δρίτσας Θεόδωρος, Παπαχριστόπουλος Αθανάσιος, Ηγουμενίδης Νικόλαος, Κάτσης Μάριος, Μουζάλας Ιωάννης, Ξενογιαννακοπούλου Μαρία-Ελίζα (Μαριλίζα), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Πουλάς Ανδρέας, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Ευχαριστώ πολύ, κύριε Πρόεδρε. Σε αυτή τη φάση, θα αναφερθώ μόνο στο πρώτο θέμα, δηλαδή στην Κύρωση της Συμφωνίας, σχετικά με τη διεύρυνση των προξενικών προνομίων και των ασυλιών. Οι ρυθμίσεις της Συμφωνίας, διευρύνουν, αμοιβαία τα υφιστάμενα προνόμια και ασυλίες που απολαμβάνουν οι προξενικοί λειτουργοί, οι υπάλληλοι και τα μέλη των οικογενειών τους. Αυτοί, μέχρι σήμερα, απολάμβαναν αμοιβαία τα προνόμια και τις ασυλίες, που προβλέπονται στη Συμφωνία της Βιέννης του 1963, για τις προξενικές αποστολές.

Πλέον, θα απολαμβάνουν αμοιβαία τα ευρύτερα προνόμια και ασυλίες που προβλέπονται με τη Συμφωνία της Γενεύης του 1961 για τις διπλωματικές αποστολές. Θεωρούμε ότι η διεύρυνση των προνομίων και των ασυλιών, αφορά και στην προστασία των χώρων, της επίπλωσης, των αγαθών και των μέσων κυκλοφορίας των Προξενικών Αρχών.

Θα ήθελα να σημειώσω, ότι η Συμφωνία, δεν εφαρμόζεται σε επίτιμους προξενικούς λειτουργούς και στις Προξενικές Αρχές που διευθύνουν, όπως, επίσης, και σε όσους είναι πολίτες ή είναι μόνιμοι κάτοικοι του κράτους υποδοχής.

Οφείλω στο σημείο αυτό, να αναφερθώ στον αριθμό των επωφελούμενων για τη χώρα μας. Στην Αιτιολογική Έκθεση του σχεδίου νόμου, γίνεται ρητή αναφορά σχετικά με τον αριθμό των επωφελούμενων μόνο στα έξι Γενικά Προξενεία και στα δύο Προξενεία που διατηρούμε στις Ηνωμένες Πολιτείες Αμερικής.

Επισημαίνω, όμως, ότι δεν γίνεται καμία αναφορά στα Γραφεία Οικονομικών και Εμπορικών Υποθέσεων και στο προσωπικό τους. Τέτοια γραφεία διατηρούμε στην Ουάσιγκτον, στο Σαν Φρανσίσκο, στη Νέα Υόρκη και στο Σικάγο. Συνεπώς, θα ήθελα να ρωτήσω τον κ. Υπουργό, εάν εμπίπτουν στο πεδίο εφαρμογής της Συμφωνίας αυτής, τα Γραφεία Οικονομικών και Εμπορικών Υποθέσεων και το προσωπικό τους ή όχι.

Είναι απαραίτητο, κατά την άποψή μου, να διευκρινιστεί ρητά από την πλευρά της Κυβέρνησης και να κατοχυρωθεί με σαφήνεια, ότι στο πεδίο εφαρμογής της Συμφωνίας αυτής, θα εμπίπτουν τα Γραφεία μας Οικονομικών και Εμπορικών Υποθέσεων στις Ηνωμένες Πολιτείες Αμερικής, όπως, επίσης, και το προσωπικό τους. Επειδή η Συμφωνία, κατά την άποψή μας, συμπληρώνει και αναπτύσσει τις διατάξεις της Σύμβασης της Βιέννης, επί της ουσίας, χωρίς τίποτ’ άλλο και με αμοιβαίες ισχύουσες πρόνοιες, θα εισηγηθούμε θετική ψήφο σε αυτή την Κύρωση.

Σε ό,τι αφορά στην Κύρωση του Πρωτοκόλλου Τροποποίησης Αμοιβαίας Αμυντικής Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής, θα μιλήσω συνοπτικά, γιατί θα έχω τη δυνατότητα να μιλήσω εκτενέστερα στην Ολομέλεια.

Με δεδομένο ότι υπάρχει ένας πολλαπλασιασμός των αμερικανικών βάσεων στην Ελλάδα με την πρόσφατη, κατάφωρα, αντίθετη με το διεθνές δίκαιο δολοφονία κρατικού αξιωματούχου, αναγνωρισμένης από τον Ο.Η.Ε. χώρας, με την οποία οι Ηνωμένες Πολιτείες, δεν είναι σε πόλεμο, ευρισκόμενη στη διπλωματική ναυτική αποστολή και σε έδαφος ξένης χώρας και με την όξυνση των εντάσεων που η προηγούμενη επέφερε και την αβεβαιότητα, για τις μελλοντικές πρωτοβουλίες των δύο μερών και με τη θεμελιώδη, για το ΜέΡΑ 25, θέση υπέρ της ειρήνης και εναντίον του μιλιταρισμού, καθώς και άλλων πολλών ζητημάτων. Σαφώς, προτείνουμε ως ΜέΡΑ 25, την καταψήφιση αυτής της Συμφωνίας, τονίζοντας, ιδιαίτερα, την ανάγκη να αποδεσμευτεί η χώρα από την ουσιαστικά και άνευ όρων, πρόσδεσή της στη μιλιταριστική πλευρά των Ηνωμένων Πολιτειών Αμερικής.

Όπως είπα αυτά αναφερθούμε αναλυτικότερα στην Ολομέλεια. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Πριν δώσω το λόγο στους συναδέλφους θέλω να κάνω κάποιες ανακοινώσεις. Έχουμε μία ανοιχτή εκκρεμότητα για μία συζήτηση, που έχουμε ενημερώσει και τους εκπροσώπους των Κομμάτων και όλα τα μέλη της Επιτροπής μας. Συζητούμε τώρα να βρούμε κάποιο κοινό χρόνο και με τον Υπουργό Εθνικής Άμυνας, γιατί κρίνεται, ασφαλώς, απαραίτητο να είναι και ο Υπουργός Εθνικής Άμυνας σε μία τέτοια συζήτηση.

Θα ήθελα, να σας πω ότι η αναβληθείσα ακρόαση του κ. Σαρρή, του Πρέσβη μας - ο οποίος αναλαμβάνει Πρέσβης της χώρας μας στο Ισραήλ - πρόκειται, να γίνει την επόμενη εβδομάδα, άρα θα είναι μια συνεδρίαση, που πιστεύω ότι θα έχουμε αρκετά σημαντικά θέματα, να συζητήσουμε.

Το λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Κύριε Πρόεδρε, εγώ πιστεύω ότι έχει δίκιο ο κ. Δρίτσας στην παρατήρηση, την οποία μας έκανε νωρίτερα. Είναι, πράγματι, μεγάλο και δύσκολο πράγμα, να είναι κανείς ταυτόχρονα σε δύο εκδηλώσεις, τις οποίες θα επιθυμούσε, να παραβρίσκεται, γιατί κι εμείς ως Επιτροπή Εξωτερικών και Άμυνας, θέλουμε να τιμήσουμε τις Ελληνικές Ένοπλες Δυνάμεις διά της παρουσίας μας, αλλά, ταυτόχρονα, να ανταποκριθούμε και στα καθήκοντά μας.

Οπότε, να παρακαλέσω κι εγώ με τη σειρά μου, ως Προεδρείο της Επιτροπής να έχουμε λίγο το νου μας, εάν μπορούμε, να τις βάζουμε τις επιτροπές έτσι, ώστε να μη συμπίπτουν υποχρεώσεις συναδέλφων, διότι όλοι βρεθήκαμε στο ίδιο δίλημμα και δεν ήταν ευχάριστο για κανέναν από εμάς.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ασφαλώς, κυρία Μπακογιάννη, όταν το πρόγραμμα το επιτρέπει, αυτό είναι ό,τι καλύτερο, γιατί γνωρίζω πολύ καλά την επιθυμία πολλών μελών της Επιτροπής, να παρακολουθήσουν και τις υπόλοιπες εκδηλώσεις.

Κύριε Υπουργέ, το χρόνο τον αξιοποιήσαμε εποικοδομητικά, μέχρι να επιστρέψετε.

Η κυρία Μπακογιάννη έχει το λόγο.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ευχαριστώ πολύ, κ. Πρόεδρε. Η Συμφωνία Αμοιβαίας Αμυντικής Συνεργασίας είναι μια Συμφωνία, η οποία, όπως πολύ σωστά ελεγχθεί ανανεώνεται σε ετήσια βάση κι από τις δύο πλευρές - και από τις Ηνωμένες Πολιτείες και από την Ελλάδα. Είναι μια Συμφωνία, η οποία προετοιμάστηκε από την προηγούμενη Κυβέρνηση κι αυτή η Κυβέρνηση, ουσιαστικά, την υπέγραψε και τη φέρνει προς ψήφιση στη Βουλή με ελάχιστες αλλαγές.

Αυτό μου δίνει τη δυνατότητα, να κάνω μια παρατήρηση προς τους συναδέλφους του ΣΥΡΙΖΑ, ότι ομολογώ ότι δυσκολεύομαι πάρα πολύ, να κατανοήσω την επιφύλαξη, η οποία κατεγράφη από τους συναδέλφους του ΣΥΡΙΖΑ για την υπερψήφιση αυτή τη στιγμή αυτής της Αμυντικής Συμφωνίας. Δυσκολεύομαι, να την καταλάβω, διότι είναι βέβαιο ότι για να προετοιμάσει μια Κυβέρνηση μια τέτοια συμφωνία, θεωρεί ότι είναι αμοιβαία επωφελής και για τις δύο χώρες, διότι άλλως πως καμία υπεύθυνη Κυβέρνηση δεν θα προετοίμαζε μια τέτοια συμφωνία. Για να την προετοιμάσει και να την έχει έτοιμη για υπογραφή, σημαίνει ότι το περιεχόμενο της συμφωνίας αυτής το κρίνει «επωφελές για τη χώρα», ιδιαίτερα δε σε αυτές τις δύσκολες στιγμές που από κοινού αντιμετωπίζουμε.

Θεωρώ, λοιπόν, ότι ιδιαίτερα μετά από τις τελευταίες τοποθετήσεις των Ηνωμένων Πολιτειών, τις δημόσιες τοποθετήσεις σε ό,τι αφορά στα θέματα ιδιαίτερου ελληνικού ενδιαφέροντος, όπως το σύμφωνο το οποίο υπεγράφη μεταξύ Τουρκίας και Λιβύης και η ξεκάθαρη τοποθέτηση του Αμερικανικού Υπουργείου Εξωτερικών θα έπρεπε, να επιτρέψει και σε συναδέλφους τους ΣΥΡΙΖΑ, οι οποίοι έχουν και τη βασική ευθύνη προετοιμασίας αυτής της συμφωνίας την υπερψήφιση από την Ελληνική Βουλή.

Πέραν αυτού, θέλω, να πω ότι θα είναι καλό και θετικό το μήνυμα της υπερψήφισης, όχι μόνο από την κυβερνητική πλειοψηφία ή από το ΚΙΝ.ΑΛ., αλλά από το μεγαλύτερο ποσοστό Ελλήνων βουλευτών. Είναι μια παρατήρηση, την οποία, ελπίζω, να λάβετε υπόψη σας, κύριοι συνάδελφοι του ΣΥΡΙΖΑ.

Το δεύτερο, κ. Υπουργέ, είναι κάτι, το οποίο συνήθως στο Υπουργείο Εξωτερικών δεν του δίνουμε τη σημασία, την οποία του πρέπει. Είναι κάτι, το οποίο, ενδεχομένως, όταν θα σας το πω, θα σας φανεί πάρα πολύ μικρό ασήμαντη λεπτομέρεια. Παρά ταύτα, θέλω, να το πω, ότι αυτές οι αμερικανικές βάσεις, που έχουμε σήμερα στην Ελλάδα - είτε στην Κρήτη που όπως αντιλαμβάνεστε έχω ιδιαίτερο ενδιαφέρον, αλλά είτε και στην υπόλοιπη Ελλάδα - τροφοδοτούνται αυτή τη στιγμή μόνο από την κεντρική βάση της Ιταλίας. Δηλαδή, είτε ο ανεφοδιασμός των πλοίων είτε η τροφοδοσία των Αμερικανών που βρίσκονται στη χώρα μας, γίνεται από την Ιταλία.

Έχουμε φτάσει λοιπόν στο σημείο να έχουμε, εμείς στην Κρήτη, εισαγόμενο λάδι από την Ιταλία, για να φάνε οι Αμερικανοί ή εισαγόμενα πορτοκάλια από την Ιταλία. Έχω θέσει το θέμα και πριν από την υπογραφή, στον Αμερικανό Πρέσβη. Θα ήθελα να παρακαλέσω λοιπόν και τη δική σας συμβολή, του Υπουργείου Εξωτερικών, πέρα από αυτή τη Συμφωνία, διότι βεβαίως δεν περιέχεται μέσα στη Συμφωνία αυτή, αλλά να υπάρξει, να ξαναενεργοποιηθεί μια Συμφωνία την οποία είχαμε κάνει παλαιότερα, όπου υπήρξε αμερικανική και ελληνική συνεργασία, μέσω των Επιμελητηρίων τα οποία Επιμελητήρια ή πρότειναν τρόφιμα τα οποία είχαν την έγκριση του FDA. Είναι πάντοτε ένα θέμα να υπάρχει η έγκριση του FDA, έτσι ώστε η τροφοδοσία των αμερικανικών βάσεων να γίνεται με ελληνικά προϊόντα. Μιλάω για την πλειοψηφία τους, δεν μιλάω τώρα γιατί δεν ξέρω τι θα μπορούσε, εξειδικευμένο παγωτό να έρχεται από την Αμερική. Μιλάω τώρα για τα μεγάλα κομμάτια, τα οποία είναι τα φρούτα, τα αλεύρια και τα λάδια. Η Ελλάδα παράγει εξαιρετικής ποιότητας προϊόντα και νομίζω ότι είναι ελάχιστο πράγμα, για την αμερικανική πλευρά να αναλάβει την υποχρέωση να τροφοδοτείται με ελληνικά αγροτικά και επεξεργασμένα προϊόντα.

Θα ήθελα λοιπόν να σας παρακαλέσω για τη συμβολή του Υπουργείου Εξωτερικών σε αυτή την προσπάθεια, για να μην ξεχαστεί ένα θέμα το οποίο έχει μεν ήδη τεθεί, έχει προϋπάρξει τέτοια περίπτωση, την αφήσαμε να ξεχαστεί. Καιρός είναι να την ξαναενεργοποιήσουμε έτσι ώστε και οι άνθρωποι που έρχονται στην Ελλάδα να έχουνε καλύτερης ποιότητας τρόφιμα από αυτά τα οποία εισάγονται στη χώρα μας. Είμαστε σε θέση να διαβεβαιώσουμε την αμερικανική πλευρά ότι η ποιότητα των προϊόντων μας είναι αν μη τι άλλο συγκρίσιμη. Αν το πω τελείως σοβινιστικά θα πω ασύγκριτα καλύτερη από αυτήν την οποία εισάγουμε. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε κυρία Μπακογιάννη. Όντως τώρα, είναι και λίγο οξύμωρο το να γίνεται εισαγωγή στην Κρήτη πορτοκαλιών και λαδιού, είναι σαν να προσπαθεί κάποιος να κάνει εισαγωγή σοκολάτας στην Ελβετία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ζητήσει ο πρώην Πρόεδρος της Βουλής, ο κ. Βούτσης. Ορίστε κ. Πρόεδρε.

**ΝΙΚΟΛΑΟΣ ΒΟΥΤΣΗΣ:** Καλημέρα. Είπε κάτι, η κυρία Μπακογιάννη, και θα ήθελα πράγματι να διευκρινίσω, απολύτως, τις απόψεις μας εδώ και ύστερα και στην Ολομέλεια. Μας δίνει την ευκαιρία λοιπόν να είναι πάρα πολύ σαφής. Η γνώμη μου είναι ότι, η επιφύλαξη την οποία διατυπώνεται έχει αρνητικό πρόσημο και ότι είναι πράγματι όπως είπε και ο κ. Δρίτσας ότι, δίνουμε μια ευκαιρία, για να ξανασκεφτεί η κυβέρνηση το πάγωμα αυτής της διαδικασίας, τουλάχιστον για όσο καιρό απαιτηθεί, να διευκρινισθούν κάποια πάρα πολύ σοβαρά πράγματα. Η αμοιβαιότητα στην οποία αναφερόμαστε είναι προφανές πως θα μπορούσε να έχει ένα στοιχείο το οποίο δεν έχει για τη χώρα μας, δηλαδή, να είναι αμοιβαίες διευκολύνσεις αμυντικού χαρακτήρα στις Ηνωμένες Πολιτείες από τη χώρα, -δεν υπήρξε ποτέ τέτοιο θέμα, από που ως που- ή να έχει κάτι άλλο, δηλαδή, τις ρητές εγγυήσεις και τις έμπρακτες αποδείξεις μιας πολιτικής που θα καθιστά τα κυριαρχικά μας δικαιώματα ακόμη πιο ισχυρά στην προφύλαξή τους, στην υπεράσπισή τους στην περιοχή, όπως βεβαίως και τη θέση της χώρας, για να μην βρίσκεται σε μια επικινδυνότητα. Είδαμε πως ευτυχώς περάσαμε αρκετά χρόνια, που γινόταν και τρομοκρατικές ενέργειες στην υπόλοιπη Ευρώπη, που στη χώρα μας, ακριβώς επειδή σε τελευταία ανάλυση παρότι υπήρξαν στοιχεία μερικής εμπλοκής, δεν υπήρχε ευθεία εμπλοκή, σε όλους τους πολέμους που έγιναν στην περιοχή μας.

Άρα, λοιπόν, η υποστήριξη της σταθερότητας της χώρας, της μη εμπλοκής της και του να μη γίνεται μέρος του προβλήματος, συν την περαιτέρω ενίσχυση και εγγύηση για τα κυριαρχικά δικαιώματα της χώρας, είναι αυτό το οποίο συνιστά την αμοιβαιότητα στο όφελος. Εγώ έτσι το καταλαβαίνω. Δεν είναι ότι ζητάμε κάποια βάση αλλού και γίνεται ένα «πάρε-δώσε».

Τι έχει γίνει τους τελευταίους μήνες, διότι είναι προφανές ότι αυτή η Συμφωνία έχει δρομολογηθεί και έχει συζητηθεί σε βάθος από όλες τις προηγούμενες Κυβερνήσεις και του ΣΥΡΙΖΑ, αλλά και τις άλλες, ακριβώς σε αυτή την κατεύθυνση του αμοιβαίου οφέλους. Έχουν γίνει πράγματα πρωτοφανή στην περιοχή μας, τα οποία τα γνωρίζουμε όλοι και δεν πρέπει να τα αποκρύπτουμε.

Για πρώτη φορά, στα νοτιοανατολικά της σύνορα η Τουρκία έβαλε έμπρακτα το ζήτημα της αναθεώρησης των συνόρων, δηλαδή το ζήτημα της αναθεώρησης της «Λοζάνης». Ο περίφημος διάδρομος, ο τεράστιος αυτός διάδρομος όπου συνυπάρχουν όλοι, πλην αυτών που υπήρχαν, μέχρι πριν από λίγο καιρό εκεί και εγγυώνται την γεωγραφική τους ζώνη, συνιστά διαφοροποίηση στα σύνορα. Και πλέον ανοιχτά, κάθε μέρα, γίνονται δηλώσεις που επαναφέρουν ζητήματα αναθεώρησης. Τέτοια ζητήματα έθεσε και ο κ. Ερντογάν, όταν είχε έρθει και εδώ αν θυμάστε, αλλά είχαν απαντηθεί, τότε από την πολιτειακή ηγεσία και από όλα τα κόμματα. Σε αυτά τα ζητήματ, δεν έχουμε διαφορές στη ρητορική μας και στη θέση μας. Χθες μόλις είπε, ότι τα νησιά και δη η Κρήτη, δεν έχουν υφαλοκρηπίδα. Έγινε επίσης η συμφωνία Λιβύης-Τουρκίας.

Και από την πλευρά της Αμερικής επίσης, υπάρχει αυτή η «διπλή και τριπλή γλώσσα», κατ' ελάχιστο αποκρυπτόμενη, ούτε καν διπλωματικά, με ενέργειες οι οποίες γίνονται στην περιοχή, που με τον ένα ή με τον άλλον τρόπο δυναμιτίζουν καταστάσεις, όπως π.χ. η δολοφονία του κορυφαίου στελέχους του Ιράν, στην οποία αναφερθήκαμε προηγούμενα εδώ.

Βεβαίως, - και το γνωρίζουμε όλοι μας - είναι και τα «ορφανά» όπλα, είτε από το Ιντζιρλίκ είτε από αλλού, από την ένταση που υπάρχει στις σχέσεις της Τουρκίας με τις Ηνωμένες Πολιτείες της Αμερικής και με την Ευρωπαϊκή Ένωση, για τα οποία βρίσκεται πάντοτε στο τραπέζι η συζήτηση, για το πού και πώς θα «φιλοξενηθούν».

Αυτά είναι ζητήματα, τα οποία ανακύψαν τους τελευταίους μήνες και γνωρίζουμε πάρα πολύ τη σπουδαιότητα τους. Δεν θα κάνουμε εδώ τώρα μια συζήτηση, για το Βερολίνο και για εφ' όλης της ύλης, όμως θέλω να πω, και κλείνω με αυτό, κύριε Πρόεδρε, ότι όλα αυτά τα ζητήματα συνιστούν επιτακτική την ανάγκη των ρητών δημοσίων εγγυήσεων.

Όταν, δηλαδή, ο Σύμβουλος Εθνικής Ασφαλείας - προχθές τον είδαμε στην Καθημερινή - κ. Ο΄ Μπράιαν λέει ότι ισομερίζει τις ευθύνες, ζητάει να καθησυχάσουν τα πάθη και να μην οδηγήσουμε την Τουρκία να σκεφτεί να βρεθεί εκτός ΝΑΤΟ, είναι προφανές ότι λέει μερικά πράγματα που, όλοι και όλες εδώ μέσα, αντιλαμβανόμαστε πλήρως.

Το σίγουρο είναι ότι δεν δίνει καμία εγγύηση αυτή τη στιγμή - παρότι ζητήθηκε προφανώς από τον Έλληνα Πρωθυπουργό στις κατ’ ιδίαν συναντήσεις που έγιναν στην Αμερική - σε σχέση με τα φλέγοντα ζητήματα και με το κορυφαίο ζήτημα που απασχολεί αυτή τη στιγμή τη χώρα.

Άρα, η επίσπευση, για να γίνει συζήτηση και να ψηφιστεί από την Ελληνική Βουλή αυτή η Συμφωνία, η οποία βαθαίνει και η οποία υπό άλλες συνθήκες ή αν διαμορφωθούν άλλες συνθήκες, θα μπορούσε να είναι ένα πλαίσιο μιας εμβάθυνσης των Ελληνοαμερικανικών σχέσεων, είναι λάθος. Ως εκ τούτου, πιστεύω ότι ο γενικός Εισηγητής μας, κ. Δρίτσας, πολύ σωστά χτύπησε το καμπανάκι, ενόψει και της Ολομέλειας, για το πώς η Κυβέρνηση, πρέπει να φερθεί γύρω από αυτό το ζήτημα.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε πολύ, κύριε Πρόεδρε.

Το λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Κύριε πρόεδρε στις πρώτες σελίδες των απομνημονευμάτων του ο πρώην Αμερικανός Υπουργός Εξωτερικών Dean Atsenson, χαρακτηρίζει το διάστημα 1941-1952 ως μια περίοδο, για την Αμερικανική Εξωτερική Πολιτική, όπου όπως χαρακτηριστικά λέει «το παρόν ήταν εξίσου ομιχλώδες με το μέλλον». Θα μπορούσε να πει κάποιος ότι στον τομέα της εθνικής ασφάλειας και της εξωτερικής μας πολιτικής, διανύουμε επί του παρόντος ως χώρα μια εξίσου ομιχλώδη περίοδο, όπως αυτή που περιγράφει ο Atsenson.

Κατά την άποψή μου τρεις είναι οι μεγάλες πηγές αυτής της αβεβαιότητας, αυτού του ομιχλώδες περιβάλλοντος. Πρώτον, η αυξανόμενη διάθεση της Τουρκίας να διακινδυνεύσει την κλιμάκωση με σκοπό την επιβολή παράνομων, παράτυπων και παράλογων απαιτήσεων στο Αιγαίο και στην Ανατολική Μεσόγειο. Δεύτερον, η πρόσφατη τάση ορισμένων φιλικών ή συμμαχικών χωρών να χαράσσουν μια εξωτερική πολιτική που είναι εμφανώς μονομερής εις βάρος των δικών μας εθνικών συμφερόντων ή που διαφοροποιείται από συλλογικές αποφάσεις είτε σε ευρωπαϊκό είτε σε διεθνές επίπεδο. Τρίτον, η τάση του προέδρου των Ηνωμένων Πολιτειών να παρεκκλίνει από παραδοσιακές αρχές, πάγιες στρατηγικές επιλογές και αποφάσεις της Αμερικανική Εξωτερικής Πολιτικής.

Για να ανταποκριθεί στις παρούσες αυτές συνθήκες, όπως τις περιγράφω η χώρα μας, χρειάζεται αναμφίβολα ισχυρές συμμαχίες, τα οφέλη των οποίων θα πρέπει να είναι ουσιώδη, εμφανή και άμεσα υλοποιήσιμα. Δεν έχουμε την πολυτέλεια να επενδύουμε σε στρατηγικές συμμαχίες με ασαφή παραδοτέα και μακρά χρονοδιαγράμματα και έωλες υποσχέσεις. Υπήρξα εξ αρχής υποστηρικτής της ταχείας και ουσιώδης εμβάθυνσης των ελληνοαμερικανικών σχέσεων. Ήδη εδώ και τρία χρόνια είχα γράψει ένα άρθρο στην Καθημερινή, στη διάθεση του κ. Υπουργού, μπορώ να το θέσω, όπου είχα θέσει το πλαίσιο μέσα στο οποίο σύμφωνα με την άποψή μου θα ήταν χρήσιμο να κινηθούν οι σχέσεις των δύο χωρών μας.

Η Ελλάδα επιθυμεί τη διαρκή και σθεναρή παρουσία των Ηνωμένων Πολιτειών στη Μεσόγειο και στην Μέση Ανατολή. Είναι συνεπώς διατεθειμένη να προσφέρει τις απαραίτητες διευκολύνσεις, που θα καταστήσουν αυτήν την παρουσία διαρκή, ουσιώδη και επωφελή προς τη σταθερότητα και την ασφάλεια στην Ανατολική Μεσόγειο. Όμως είναι σαφές ότι στο πλαίσιο των όποιων διαπραγματεύσεων για την περαιτέρω εμβάθυνση των ελληνοαμερικανικών σχέσεων, είναι απαραίτητο κύριε Υπουργέ, να ληφθούν υπόψη οι ελληνικές αμυντικές ανάγκες και η πραγματικότητα που η χώρα μας καλείται καθημερινώς να αντιμετωπίσει στο εξαιρετικά πολύπλοκο περιβάλλον ασφάλειας στο οποίο σήμερα βρισκόμαστε.

Με βάση αυτά τα δεδομένα έχω την άποψη ότι οι Ηνωμένες Πολιτείες θα μπορούσαν να εξετάσουν μεταξύ άλλων τις ακόλουθες επιλογές ουσιαστικής εμβάθυνσης της διμερούς αμυντικής συνεργασίας, μεταξύ των δύο χωρών μας. Πρώτον, πρέπει να προσφερθεί στη χώρα μας πρόσβαση σε τεχνολογικά προηγμένα οπλικά συστήματα και συστήματα επιτήρησης ελέγχου και πληροφοριών. Σε αυτές τις προτάσεις που κάνω θεωρώ πράγματι επιτυχή την παρέμβαση του κ. Πρόεδρου, από τις γνωστές παρεμβάσεις που κάνει συνήθως, για την παρουσία και του κ. Υπουργού Εθνικής Άμυνας σε μια άλλη συνεδρίαση ή συνεδρίαση, που θα μπορούσαμε να συζητήσουμε, σχετικά με τα ζητήματα εφαρμογής αυτού που σήμερα συζητάμε εδώ και με τον Υπουργό Εθνικής Άμυνας.

Δεύτερον, να μας δοθεί προνομιακή πρόσβαση στο πρόγραμμα πλεονάζοντος αμυντικού υλικού. Το έχουμε πει και άλλη φορά στην Επιτροπή Εξοπλιστικών Προγραμμάτων. Τρίτον, να ενταχθεί η χώρα μας στις διεθνείς αλυσίδες παραγωγής προηγμένων προϊόντων του αμυντικού τομέα και να υπάρξει σχετική μεταφορά τεχνογνωσίας και τεχνολογίας στις Ελληνικές Αμυντικές Βιομηχανίες, που οι περισσότερες εξ αυτών, αν όχι όλες, χειμάζονται αυτή τη στιγμή. Τέταρτον, να επεκταθούν σε ποσότητα και ποιότητα οι κοινές ασκήσεις, μεταξύ των Ενόπλων Δυνάμεων των δύο χωρών και να αναπτυχθούν διμερείς και πολυμερείς πρωτοβουλίες θαλάσσιας επιτήρησης και ασφάλειας στην Ανατολική Μεσόγειο. Επικαλούμενος και την παλαιότερη ιδιότητά σας ως Υπουργού Εθνικής Άμυνας, κύριε Υπουργέ, πιστεύω ότι τα ζητήματα των κοινών ασκήσεων, έχουν τεράστια οφέλη και για τις δύο πλευρές και κυρίως για τη δική μας, η οποία έχει πολλά να αποκομίσει από αυτό.

Τέλος, να αυξηθούν τα αμερικανικά κονδύλια, για την Ελλάδα στην κατηγορία διεθνούς στρατιωτικής εκπαίδευσης. Με βάση αυτά τα κριτήρια οι ελληνοαμερικανικές σχέσεις, έχουν μπει το τελευταίο διάστημα σε εξαιρετική, κατά την άποψή μου, τροχιά. Η ψήφιση του νόμου για την Κύρωση των προγραμμάτων ασφαλείας, εφοδιασμού και πληροφοριών, που αφορούν στην αναβάθμιση των αεροσκαφών F16, αποτελεί ένα σημαντικό βήμα, για την ένταξη της Ελληνικής Αεροπορικής Βιομηχανίας στο διεθνές δίκτυο παραγωγής και τη μετεξέλιξη της σε ένα διεθνή πάροχο υπηρεσιών, κατασκευής και συντήρησης, συστημάτων αεροσκαφών. Επωφελείται, δηλαδή, και η Ελληνική Αεροπορική Βιομηχανία από αυτή την αναβάθμιση. Ταυτόχρονα, η ψήφιση από το Αμερικανικό Κογκρέσο του east med act, αποτελεί ένα σημαντικό βήμα δέσμευσης των Ηνωμένων Πολιτειών σε μια νέα αρχιτεκτονική ασφαλείας στην Ανατολική Μεσόγειο.

Κύριε πρόεδρε, το Πρωτόκολλο Τροποποίησης του παραρτήματος της σύμβασης διμερούς αμυντικής συνεργασίας της χώρας μας με τις Ηνωμένες πολιτείες, εντάσσεται σε αυτό το ευρύτερο πλαίσιο εμβάθυνσης των ελληνοαμερικανικών σχέσεων, σε μια νέα σελίδα που πρέπει να ξεκινήσει στις σχέσεις μας τις αμυντικές, αλλά και γενικότερα της εξωτερικής πολιτικής με τις Ηνωμένες πολιτείες.

Οι αλλαγές που προβλέπονται στο Πρωτόκολλο αυτό, αποτελούν ουσιώδη και σημαντικά βήματα, για την εγκαθίδρυση μιας διευρυμένης και διαρκούς αμερικανικής παρουσίας, στην Ανατολική Μεσόγειο και τη μέση ανατολή. Ταυτόχρονα, αρκετές από τις προβλέψεις που συμπεριλαμβάνονται σε αυτό, όπως η αναβάθμιση στρατιωτικών εγκαταστάσεων στη Σούδα, τη Λάρισα, το Στεφανοβίκειο, το οποίο αποτελεί την επιτομή της ελληνικής παρέμβασης στην Αμυντική Βιομηχανία και καλώ τους συνάδελφους να το επισκεφτούμε κάποια στιγμή ως στρατιωτική μονάδα της Αεροπορίας Στρατού. Εκεί βλέπεις τον Έλληνα μηχανικό αμυντικών συστημάτων, πως παρεμβαίνει σε συστήματα που δεν έχουν παραχθεί από αυτόν, αλλά τα κάνει λειτουργικά καλύτερα και πολύ πιο αποτελεσματικά. Επίσης την Αλεξανδρούπολη. Ενισχύουν τις επιχειρησιακές δυνατότητες των ελληνικών Ενόπλων Δυνάμεων και συμβάλλουν στην περαιτέρω γεωγραφική αναβάθμιση της χώρας μας.

Σε αυτό θέλω να εξάρω την παρέμβαση της κυρίας Μπακογιάννη, όσον αφορά τα ζητήματα τροφοδοσιών, με παράδειγμα, όπως είπε, τη Σούδα του Αμερικανικού Στρατού, σε διάφορα θέματα επιμελητείας. Να πω ότι πρέπει να υπάρξει μια συνολικότερη παρέμβαση, όσον αφορά αυτό το ζήτημα, σχετικά με τα αναλώσιμα, τις τροφές, την τροφοδοσία και τα logistics, δεδομένου ότι και ο ελληνικός στρατός, όπως ξέρετε, μπορεί να προμηθευτεί με βάση τα ζητήματα των διαγωνισμών, προϊόντα, τα οποία δεν έχουν καμία σχέση με την ελληνική παραγωγή.

Πιστεύω, συνεπώς, ότι η Επιτροπή, πρέπει σήμερα να ψηφίσει αυτό το Πρωτόκολλο, πραγματοποιώντας με αυτό τον τρόπο, ένα ακόμη μεγάλο βήμα στη σύσφιξη των σχέσεων, μεταξύ των δύο χωρών, ανοίγοντας το δρόμο για περαιτέρω ανάπτυξη των στρατηγικών μας σχέσεων με τις Ηνωμένες πολιτείες, κατά μήκος των αξόνων που πριν από λίγο προσπάθησα να περιγράψω. Ευχαριστώ κύριε πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει από την πλευρά του Κ.Κ.Ε. ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ κύριε Πρόεδρε. Ήδη από τον εισηγητή του Κ.Κ.Ε. διατυπώθηκε το πολιτικό πλαίσιο, γενικά σαν θέση του κόμματός μας απέναντι στην συζητούμε Στρατιωτική Συμφωνία ΗΠΑ- Ελλάδας. Θα εστιάσω την τοποθέτησή μου σε κάποια συγκεκριμένα στοιχεία.

Καταρχάς, η συζητούμενη Συμφωνία αναγνωρίζει ως κορμό, αυτόν της προ υπάρχουσας του 1990 και συμφωνείται στην παρούσα το ανανεωμένο παράρτημα. Προφανώς και διαφωνούμε, απόλυτα, με τα διαλαμβανόμενα σε αυτό, όπως εξάλλου και με το σχετικό παράρτημα. Αυτό το προοίμιο, κατά την άποψή μας, είναι κλασικό δείγμα μνημείου ψεύδους και υποκρισίας, στοχεύοντας στην παραπλάνηση του λαού.

Στο κείμενο αυτό, η Ελλάδα και οι Ηνωμένες πολιτείες, προβάλλουν το δικαίωμά τους στην ατομική και συλλογική Άμυνα. Επαναβεβαιώνουν, ότι οι σχέσεις τους και η συνεργασία τους, βασίζονται σε κοινή αφοσίωση στις αρχές, προσέξτε, της ελευθερίας, της δημοκρατίας, των ανθρωπίνων δικαιωμάτων, της δικαιοσύνης και της κοινωνικής προόδου. Είναι ορολογίες που χρησιμοποιούνται ακριβώς σε αυτό το προοίμιο. Επιεικώς, οι λέξεις αυτές προκαλούν.

Για παράδειγμα είναι αυτές οι αρχές, που κάλυψαν τη ρίψη των βομβών στη Γιουγκοσλαβία με 36.000 περίπου αεροπορικές εξόδους, με κάθε έξοδο αεροσκάφους υπογεγραμμένη και εγκεκριμένη από τον Έλληνα εκπρόσωπο στην ιταλική βάση, κατ' εντολή του τότε Υπουργού Εξωτερικών. Θυμάστε ποιος ήταν; Γεώργιος Παπανδρέου λεγόταν.

Βομβαρδίστηκαν 200 γιουγκοσλαβικές πόλεις με εκατοντάδες χιλιάδες βόμβες. Σύμφωνα με το Αμερικανικό Πεντάγωνο οι Αμερικανοί σύμμαχοι σας, αυτοί οι δολοφόνοι που συνειδητά σήμερα τους ξεπλένετε, βαφτίζοντάς τους διαπρύσιους θιασώτες των ανθρωπίνων δικαιωμάτων, της δικαιοσύνης και της κοινωνικής προόδου. Έτσι δεν τους ονοματίζετε στον κορμό της Συμφωνίας που υπογράψατε και μας φέρνετε σήμερα για Κύρωση;

Αυτοί, λοιπόν, στους ίδιους βομβαρδισμούς έριξαν 36.000 δέσμες βομβών διασποράς, οι οποίες είναι απαγορευμένες από διεθνείς συνθήκες. Την ίδια πρακτική ακολούθησε και ο στρατηγικός σας σύμμαχος, το Ισραήλ, το κράτος δολοφόνος των Παλαιστινίων, ο τοποτηρητής των ΗΠΑ στη Μέση Ανατολή. Στους βομβαρδισμούς της Γάζας του 2009 χρησιμοποίησαν εναντίον των παλαιστινιακών σφεντόνων και απαγορευμένες βόμβες λευκού φωσφόρου, τις βόμβες του αργού και βασανιστικού θανάτου. Την ίδια πρακτική βίας και τρομοκρατίας χρησιμοποίησαν στο Ιράκ, Αφγανιστάν, Λιβύη και πρόσφατα στο Ιράν. Αυτοί είναι οι αντισυμβαλλόμενοί σας και εσείς γνωρίζετε το κάθε τους έγκλημα, όπως το γνωρίζουν και αυτοί που τα συμφέροντά τους εκπροσωπείτε εδώ μέσα, δηλαδή, η αστική τάξη της Ελλάδας.

Σήμερα, πέρα από την εγκληματική για το λαό της Κρήτης, της Ελλάδας, διεύρυνση της Σούδας, τους βάζετε πλέον και μέσα στις ελληνικές μονάδες των Ενόπλων Δυνάμεων. Μέσα στη βάση της Ελληνικής Πολεμικής Αεροπορίας στη Λάρισα, μέσα στη βάση της Ελληνικής Αεροπορίας Στρατού στο Στεφανοβίκειο. Τους βάζετε μέσα όπου αυτοί επιλέξουν. Σύμφωνα με την παράγραφο 2 του παραρτήματος (α) τους βάζετε μέσα σε άλλες εγκαταστάσεις των Ενόπλων Δυνάμεων, όπως συμφωνούνται αμοιβαία από τα μέρη ή τους ορισμένους εκπροσώπους τους. Δηλαδή, τους παραχωρείται τα πάντα και είσαστε εσείς οι ίδιοι, την ώρα που η τουρκική επιθετικότητα, βρίσκεται στην κορύφωσή της, με τα πολεμικά αεροσκάφη τους να προσπαθούν να κάνουν τον εναέριο χώρο του Αιγαίου « σουρωτήρι», ας είναι καλά αυτοί που με αυταπάρνηση φυλάνε τις εναέριες Θερμοπύλες, που επιλέγετε να στείλετε μια συστοιχία αντιπυραυλικού συστήματος Patriot στη Σαουδική Αραβία. Από πού την αφαιρέσατε; Τι προστάτευε μέχρι σήμερα; Την Αθήνα, τη Θεσσαλονίκη, κάποια νησιά, τα σύνορα της Ελλάδας; Σε λίγες μέρες, λοιπόν, αυτή η ομπρέλα προστασίας της Ελλάδας θα φυλάει τα διυλιστήρια της Aramco στο Ριάντ. Βλέπετε η εντολή είναι άνωθεν.

Και να ήταν μόνο αυτό. Με παρούσες τις ίδιες απειλές κατά των συνόρων μας και των κυριαρχικών μας δικαιωμάτων, ενώ είναι γνωστό ότι η επάνδρωση των μονάδων των ελληνικών Ενόπλων Δυνάμεων είναι ήδη δύσκολη, ο Έλληνας Υπουργός Εξωτερικών, επέλεξε να διαβεβαιώσει τον στρατάρχη Χαφτάρ πως η Ελλάδα είναι έτοιμη να στείλει στρατεύματα στη Λιβύη, συνεισφορά, λέει, στο μέλλον του Λιβυκού λαού. Δηλαδή, νοιάζεται η κυβέρνηση για το μέλλον ενός λαού που του το στέρησε η νατοϊκή επέμβαση το 2011, που χωρίς τη βάση της Σούδας, αυτή η ιμπεριαλιστική επέμβαση θα είχε άλλη τροπή. Από πού άραγε θα φύγουν αυτοί οι στρατιώτες; Προφανώς από μονάδες που λόγω εξοπλισμού και εκπαίδευσης είναι σήμερα στην εμπροσθοφυλακή υπεράσπισης της εδαφικής ακεραιότητας της χώρας.

Ο λαός το αισθάνεται και το λέει καθαρά, για τις άνομες εμπλοκές που σχεδιάζετε δεν περισσεύει κανένας. Τα στελέχη των Ενόπλων Δυνάμεων, πλέον αυτό το συνειδητοποιούν.

Κυρίες και κύριοι, αυτά τα ελάχιστα για να καταδειχθεί η τεράστια επικινδυνότητα μιας συμφωνίας που ξεκίνησε η κυβέρνηση ΣΥΡΙΖΑ και ολοκληρώνει σήμερα η Νέα Δημοκρατία, που ενισχύει το αποτύπωμα της στρατιωτικής παρουσίας των ΗΠΑ στη χώρα, όπως αρέσκονται να λένε οι κυβερνητικοί παράγοντες, μετατρέποντας ολοκληρωτικά τη χώρα σε ορμητήριο των Αμερικανό νατοϊκών δολοφόνων και το λαό σε στόχο των ιμπεριαλιστικών ανταγωνισμών.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗ**Σ **(Αντιπρόεδρος της Επιτροπής):** Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, με το εν λόγω σχέδιο νόμου του Υπουργείου Εθνικής Άμυνας και του Υπουργείου Εξωτερικών, επιδιώκεται περαιτέρω η εμβάθυνση των συνεργατικών ελληνοαμερικανικών και νατοϊκών σχέσεων, σε μια περίοδο που ο «γείτονάς» μας, δυστυχώς, ξέχασε τους κανόνες καλής γειτονίας και όχι μόνο και επιδίδεται σε εμπρηστικές, ρητορικές και μιλώντας για επεκτατικές ενέργειες, κατά παράβαση του Διεθνούς Δικαίου.

Από το 1990, που υπογράφηκε η Συμφωνία Αμοιβαίας Αμυντικής Συνεργασίας Ελλάδος-Η.Π.Α., η κατάσταση στην Ανατολική Μεσόγειο, αλλά και στην περιοχή μας έχει αλλάξει ριζικά. Με το συγκεκριμένο σχέδιο νόμου, επικαιροποιείται το παράρτημα της Συμφωνίας, το οποίο άπτεται στις δραστηριότητες συνεργασίας και στις τοποθεσίες, όπου αυτές λαμβάνουν χώρα. Διαγράφονται, επίσης, από το παράρτημα τοποθεσίες στις οποίες, δεν υφίστανται πλέον αμερικανική παρουσία ή άλλου είδους συνεργασία, ενώ παράλληλα προστίθενται νέες δραστηριότητες και εγκαταστάσεις.

Η ένταξη των εν λόγω εγκαταστάσεων στο παράρτημα της Συμφωνίας, ανοίγει νομικά το δρόμο για τη διάθεση κονδυλίων από το Κογκρέσο για την εκτέλεση των έργων αναβάθμισης των υποδομών. Είναι σημαντικό να υπογραμμιστεί, ότι η Κύρωση του Πρωτοκόλλου Τροποποίησης της Αμοιβαίας Ελληνοαμερικανικής Συμφωνίας, επιφέρει θετικό πρόσημο για την Ελλάδα, αλλά και στην περιοχή μου απ' όπου και κατάγομαι και εκλέγομαι.

Στο ρευστό γεωπολιτικό και γεωστρατηγικό περιβάλλον της Ανατολικής Μεσογείου, όπου οι προκλήσεις της γειτονικής χώρας συντελούνται καθημερινώς, η χώρα θα αναβαθμίσει το αξιόμαχο των στελεχών των Ενόπλων Δυνάμεων.

Το ανθρώπινο στελεχιακό δυναμικό θα μπορέσει να βελτιωθεί τόσο από την συνεκπαίδευση με τις αμερικανικές νατοϊκές δυνάμεις, όσο και από τις εκσυγχρονισμένες και αναβαθμισμένες πλέον εγκαταστάσεις τις οποίες μπορούν να χρησιμοποιούν και οι Ελληνικές Ένοπλες Δυνάμεις. Ταυτόχρονα, θα τονωθεί η οικονομία των τοπικών κοινωνιών από την υλοποίηση έργων υποδομών και την παρουσία αμερικανικού προσωπικού. Αυτό έδειξε και η τελευταία συνέργεια σε ό,τι αφορά τον λιμένα της Αλεξανδρούπολης.

Θα ήθελα, όμως, να σταθώ και να επισημάνω όχι ότι την γενική στρατηγική αναβάθμιση που θα επιτύχει η χώρα, αλλά την αναβάθμιση που θα επιτευχθεί στην πρωτεύουσα του Έβρου, στην Αλεξανδρούπολη. Η Αλεξανδρούπολη θα καταστεί κόμβος με πλήρως ανεπτυγμένες υποδομές, όπως το λιμάνι, το αεροδρόμιο και η χερσαία οδική και σιδηροδρομική σύνδεση. Ταυτοχρόνως, θα αποτελέσει παρακαμπτήρια οδό των Δαρδανελίων, καθώς επίσης και της διώρυγας, που ήδη σχεδιάζεται. Επίσης, με ένα όραμα να αναπτυχθεί ο σιδηρόδρομος μας, παίζοντας έναν υπαλλακτικό ρόλο.

Τούτο αποκτά ιδιαίτερη σημασία λόγω της παραμεθόριου θέσης της, αλλά και το ρόλο που φιλοδοξούμε να διαδραματίσει στην ενεργειακή διασύνδεση της χώρας, με τους γνωστούς αγωγούς για την οικονομία του χρόνου να μην τους αναφέρω.

Πέραν της προστασίας των αγωγών και όχι μόνον, εξασφαλίζονται οι αμυντικές μας ικανότητες και αναμένουμε αυτές να διευρυνθούν περισσότερο. Αποτελεί μια χρήσιμη και χρηστική ενέργεια. Παράδειγμα και στο Βορειοανατολικό Αιγαίο, με επίκεντρο το θρακικό πέλαγος. Επίσης, ιστορικά η συμφωνία αυτή είναι η δεύτερη και προβλέπει μια βάση στην βόρειο Ελλάδα. Είναι σε άλλη μορφή. Διαθέτει την ελιγματικότητα και θα πρέπει να έχει και εκτεταμένες αμυντικές αποστολές, παραδοχές και γιατί όχι και αναγνωρίσεις. Η ενίσχυση των σχέσεων Ελλάδας-ΗΠΑ επιτυγχάνεται σε ακόμη μεγαλύτερο βαθμό με το υπό συζήτηση σχέδιο νόμου.

Τέλος, σε ό,τι αφορά τη Σύμβαση περί Προξενικών Προνομίων, αντικείμενο αυτού είναι η ενίσχυση της προστασίας που απολαμβάνουν, στο κράτος διαμονής, οι Προξενικές Αρχές του αποστέλλοντος κράτους, οι Προξενικοί Λειτουργοί, οι ειδικοί Προξενικοί Υπάλληλοι και τα μέλη των οικογενειών αυτών και των λοιπών αποστολών. Η Κυβέρνηση, αξιοποιώντας στο βέλτιστο βαθμό τη διπλωματική της εργαλειοθήκη και κινούμενη πάντοτε υπό το γνώμονα του Διεθνούς Δικαίου, ορθώνει τείχος στην παραβατικότητα του γείτονα.

Σας ευχαριστώ για την προσοχή σας. Και, κύριε Υπουργέ, σας ευχαριστούμε για ότι κάνετε μαζί με τον Πρωθυπουργό για τα θέματα, τα οποία απασχολούν τη χώρα και την περιοχή μου.

Σας ευχαριστώ θερμά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε τον κύριο Δημοσχάκη. Το λόγο έχει ζητήσει ο κ. Παφίλης, από το Κομμουνιστικό Κόμμα.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ, κύριε Πρόεδρε. Συζητάμε την Αμυντική Συμφωνία ανάμεσα στην Ελλάδα και τις Ηνωμένες Πολιτείες Αμερικής. Αμυντική; Καλά, ποιον κοροϊδεύετε; Ποιον κοροϊδεύετε και εξαπατάτε, κυριολεκτικά. Γιατί το λέμε αυτό;

Η ιστορία των ξένων βάσεων, σε ολόκληρη την ανθρωπότητα, -των Αμερικανών, των νατοϊκών που είναι και η συντριπτική πλειοψηφία, γιατί ελάχιστες άλλες υπάρχουν-, είναι συνδεδεμένη με πολλαπλά εγκλήματα, με δολοφονίες ολόκληρων λαών, με διάλυση χωρών, με οργάνωση πραξικοπημάτων, με εξαπόλυση βρώμικων πολέμων. Γι' αυτό και σε όλη την ανθρωπότητα, όσοι στέκονται όρθιοι, τις ονομάζουν «βάσεις του θανάτου». Άλλαξε αυτό σήμερα; Μήπως το άλλαξε ο ΣΥΡΙΖΑ; Τις βάπτισε «ειρηνικές βάσεις»;

Ποια αμυντική πολιτική, αλήθεια, της Ελλάδας εξυπηρετεί η μετατροπή της σε μια απέραντη Αμερικανό νατοϊκή βάση; Παγκόσμιο παράδειγμα είναι -θλιβερό, κυριολεκτικά- το πως είναι ο χάρτης της Ελλάδας με 12 βάσεις και με την παράδοση όλων των στρατιωτικών, αλλά και μη στρατιωτικών εγκαταστάσεων, στη διάθεση των Ηνωμένων Πολιτειών της Αμερικής.

Αμυντική πολιτική είναι αυτή; Προστατεύει την Άμυνα της χώρας; Ποιος είναι ο αντίπαλος; Ποιος απειλεί σήμερα την εδαφική ακεραιότητα της Ελλάδας; Ποιος; Η Τουρκία. Η τουρκική αστική τάξη. Δηλαδή, η σύμμαχός σας στο ΝΑΤΟ. Από αυτούς θα μας προστατεύσουν οι Αμερικανοί; Μα, σοβαρολογείτε; Ακόμα και από το δικό σας το χώρο βγαίνουν φωνές, συνέχεια, που λένε «σε μια περίπτωση κρίσης, είμαστε μόνοι μας». Και λέτε στον ελληνικό λαό ότι παραδίδοντας τη χώρα στον αμερικανικό ιμπεριαλισμό, εξυπηρετούμε την αμυντική πολιτική της Ελλάδας;

Για ποια ασφάλεια και ενίσχυση της ασφάλειας μιλάτε, όταν οι Αμερικανατοϊκές βάσεις, οι αμερικανικές βάσεις, αυτές που υπάρχουν και αυτές που δίνετε, εξυπηρετούν το συνολικό σχεδιασμό των Ηνωμένων Πολιτειών της Αμερικής; Το σχεδιασμό που περιλαμβάνει την επιθετική πολιτική που υλοποιείται και με πόλεμο, πολλά χρόνια, στην ευρύτερη περιοχή της Νοτιοανατολικής Μεσογείου. Όταν σχεδιάζει την επιβολή των αμερικανικών συμφερόντων των πολυεθνικών, των μεγαθηρίων, ακόμα και με πυρηνικά, στη Νοτιοανατολική Μεσόγειο, αλλά και την περικύκλωση της Ρωσίας.

Για ποια αμυντική πολιτική και ασφάλεια μιλάτε, όταν έχετε υπογράψει - η Κυβέρνηση ΣΥΡΙΖΑ, μάλιστα και συμφωνεί και η Νέα Δημοκρατία- το πρώτο πυρηνικό πλήγμα που αποφάσισε το ΝΑΤΟ να φύγει από τη Συμφωνία ότι δεν θα χτυπήσει κανένας πρώτος με πυρηνικά; Και μιλάτε για Αμυντική Συμφωνία και ετοιμάζεστε να δώσετε στον Άραξο εγκατάσταση πυρηνικών; Γι' αυτό εκσυγχρονίζεται. Ήταν και θα επιστρέψουν τα πυρηνικά.

Για ποια ασφάλεια της χώρας μιλάτε - και να το πείτε στον ελληνικό λαό - και ιδιαίτερα εκεί όπου υπάρχουν βάσεις; Και είναι λογικό. Υπάρχουν δηλώσεις και από το Ιράν, που μας φτάνει μέχρι τη Θεσσαλονίκη με τους πυραύλους και από τη Ρωσία, ότι οι αμερικανονατοϊκές και στρατιωτικές βάσεις θα αποτελέσουν στόχο.

Τι θα πείτε, αλήθεια, αν σε μια γενικευμένη σύγκρουση, γίνουν αυτά, στους νέους και στις νέες, τους πατεράδες, τις μανάδες, που θα χάσουν τη ζωή τους; Για ποιο λόγο; Για να υπερασπίσουν τα συμφέροντα της χώρας και τα κυριαρχικά δικαιώματα ή για τα αμερικανικά συμφέροντα και τα συμφέροντα των ελληνικών και ξένων μονοπωλίων, που αγωνίζονται για τον έλεγχο των ενεργειακών πηγών, των δρόμων μεταφοράς ενέργειας και το γεωστρατηγικό έλεγχο;

Για ποιον πυλώνα σταθερότητας μιλάτε; Σοβαρολογείτε; Όταν η Ελλάδα, όλα τα χρόνια, συμμετέχει σε όλους τους πολέμους που εξαπέλυσε ο ιμπεριαλισμός.

Πέστε μας έναν, που δεν συμμετείχε. Συμμετείχε είτε με στρατιωτικές δυνάμεις, όπως με φρεγάτα έξω από τη Λιβύη, επί κυβέρνησης ΠΑ.ΣΟ.Κ. - Ν.Δ. ή του ΠΑ.ΣΟ.Κ., γιατί δεν θυμάμαι ακριβώς. Έδωσε τα πάντα και για τον πόλεμο κατά της Γιουγκοσλαβίας, ό,τι ζητήθηκε. Έδωσε ή όχι; Έδωσε για τον πόλεμο, κατά του Ιράκ. Έδωσε ή όχι; Για το Αφγανιστάν, έδωσε ή όχι; Έστειλε και στρατιωτικό τμήμα στο Αφγανιστάν. Για ποιον δεν έδωσε; Για τη Συρία; Έκανε διευκολύνσεις, στους Αμερικάνους. Από όπου φορτώθηκαν οι πύραυλοι που βομβάρδιζαν την Συρία; Από τη βάση της Σούδας, φορτώθηκαν. Για όλους τους πολέμους, η Ελλάδα συμμετείχε στο βαθμό που της το ζήτησαν και είναι έτοιμη τώρα να πάει και στο Ορμούζ και στη Λιβύη. Μιλάτε για πυλώνα σταθερότητας; Ποιον κοροϊδεύετε, αλήθεια; Αυτός είναι πυλώνας σταθερότητας ή πολεμικός πυλώνας εξυπηρέτησης των σχεδίων των Αμερικανών και νατοϊκών και βέβαια, ελληνικών συμφερόντων, που θέλουν να πάρουν μέρος στο μοίρασμα.

Για ποια ειρήνη, εθνική άμυνα μιλάτε, όταν οι βάσεις είναι κράτος εν κράτει - και να τα ακούν οι στρατιωτικοί που τα ξέρουν και καλύτερα - όταν σε στιγμές κρίσης, μπορούν με τον έλεγχο των επικοινωνιών από τις ΗΠΑ, που τον δίνετε με αυτή τη συμφωνία, μπορούν ακόμη και με τον έλεγχο των λογισμικών των αεροπλάνων, να παραλύσουν τη δική μας στρατιωτική μηχανή, μπορούν να επιβάλουν τα δικά τους συμφέροντα και θα το κάνουν και το έχουν αποδείξει με την εισβολή στην Κύπρο. Για ποιους κοινούς στόχους μιλάμε, Ελλάδας και ΗΠΑ; Μιλάνε για ειρήνη και συνεργασία και έχει σφαχτεί όλη η περιοχή. Υπάρχουν εκατομμύρια νεκροί, γύρω μας. Από ποιον, ποιος τους σκότωσε όλους αυτούς, ποιος κατέστρεψε υποδομές χωρών, ποιος στέλνει εκατομμύρια ανθρώπους στη φτώχεια, στη δυστυχία και στην προσφυγιά; Δεν είναι οι αμερικανο - νατοϊκοί; Γιατί το κάνουν, για την επιβολή της δημοκρατίας; Όπως στη Σαουδική Αραβία, που είναι χώρα φοβερή και έχει δημοκρατία και είναι στρατηγικός σύμμαχος και αυτών και της χώρας μας σήμερα, που ετοιμάζεται να στείλει Patriot. Αυτό θα είναι έγκλημα και από άλλη άποψη.

Τα ίδια λέει και ο ΣΥΡΙΖΑ, τα ίδια έκανε και μάλιστα, ήταν το «πλυντήριο», με δήθεν αριστερό πρόσωπο, του αμερικανικού ιμπεριαλισμού. Τώρα, είναι απύθμενη η υποκρισία, αφού άνοιξε το στρατηγικό διάλογο. Όλα αυτά που λέει και η Ν.Δ. σήμερα, δηλαδή, αλλά έκανε και κάτι ακόμα. Οι βάσεις, αυτές που θα δοθούν, αυτές που θα ψηφίσουμε τώρα, λειτουργούν κανονικά. Στην Αλεξανδρούπολη λειτουργεί, στο Στεφανοβίκειο λειτουργεί, η επέκταση της βάσης της Σούδας στο Μαράθι έγινε. Τα έκανε όλα αυτά και χωρίς καν να τα περάσει από την Βουλή και τώρα λέει, προσωρινό πάγωμα. Για ποιο λόγο, για να αποσπάσουμε μια δήλωση από τις ΗΠΑ; Καλά, δεν ξέρουμε τις δηλώσεις των Αμερικανών και άλλων ιμπεριαλιστών; Ό,τι τους συμφέρει. Σήμερα λένε «να τα λύσετε με την Τουρκία, αλλά προσοχή να μην διαταραχθεί η σχέση με το ΝΑΤΟ». Προωθούν την συνδιαχείριση του Αιγαίου και θα την κάνουν είτε αν συρθεί σε συμφωνία η Ελλάδα είτε με θερμό επεισόδιο. Δεν έχουν κανένα πρόβλημα, δεν θα λυπηθούν αν σκοτωθούν και μερικοί ή αν καταστραφούν και κάποιοι, ώστε να καθίσουν στο τραπέζι διαπραγματεύσεων. Μετά μας λέτε, για πολιτική που εξυπηρετεί τα συμφέροντα της χώρας.

Επίσης, θλιβερό και το ΚΙΝΑΛ. Τα καταγγέλλει όλα, αλλά λέει ναι. Φυσικά, τα μεγάλα αφεντικά και τα συμφέροντα. Σας λέμε κάτι για να το ξέρετε, ανεξάρτητα από το συσχετισμό των δυνάμεων, δεν μπορείτε να πείσετε τον ελληνικό λαό να γίνει φιλο-αμερικανός. Δεν εννοώ με το λαό της Αμερικής, γιατί είμαστε φίλοι. Εννοώ, με τον αμερικανικό ιμπεριαλισμό και με τις βάσεις, που θα είναι οι βάσεις του θανάτου. Το Κ.Κ.Ε. σαλπίζει συναγερμό. Θα μας βρίσκετε παντού μπροστά σας, μέχρι να φτάσουμε στο σημείο να φύγουν οι βάσεις και να υπάρξει μια άλλη κοινωνία, όχι του πολέμου, αλλά της ειρηνικής συμβίωσης των λαών.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής)**: Το λόγο έχει ο κ. Δένδιας.

**ΝΙΚΟΛΑΟΣ–ΓΕΩΡΓΙΟΣ ΔΕΝΔΙΑΣ (Υπουργός Εξωτερικών)**: Κυρίες και κύριοι συνάδελφοι, καταρχήν θα ξεκινήσω από το βασικό θέμα της πολιτικής ευθύνης επί των νομοθετημάτων που έρχονται σήμερα, ενώπιον σας και από κει και πέρα, θα επεκταθώ στα ευρύτερα θέματα των σχέσεων με τις ΗΠΑ και του τρόπου, με τον οποίο οι ΗΠΑ βλέπουν την περιοχή και θα καταλήξω, καθιστώντας σας κοινωνούς σε ένα κείμενο το οποίο αναμενόταν και εστάλη στην ελληνική πλευρά, σήμερα το πρωί.

Θα σας πω για ποιο κείμενο συζητάμε. Καταρχήν, για το γενικό πλαίσιο της συνεργασίας με την Αμερικανική πλευρά και το επίπεδο που βρισκόταν αυτές, όταν η κυβέρνηση Μητσοτάκη ανέλαβε την ηγεσία της χώρας, τον Ιούλιο του 2019.

Κυρίες και κύριοι συνάδελφοι, η Κυβέρνηση ανά δέχεται πλήρως το πολιτικό βάρος της εισήγησης της παρούσας συμφωνίας. Θα ήθελα να ευχαριστήσω την κυρία Μπακογιάννη για τη συνηγορία της, αλλά η πραγματικότητα είναι, ότι κείμενο από την πλευρά της προηγούμενης Κυβέρνησης συμπεφωνημένο, δεν ευρέθη. Οι διαπραγματεύσεις διεξήγετο μεταξύ του Υπουργείου Άμυνας, με συμμετοχή της Α7 διεύθυνσης του Υπουργείου Εξωτερικών, 3 αξιωματικοί συν 1 διπλωμάτης. Όταν παρελήφθησαν οι διαπραγματεύσεις από τη δική μας πλευρά, οι Αμερικανικές θέσεις ήταν Σούδα, επί 4 plus. Δηλαδή, αντιγραφή του μοντέλου λειτουργίας της Σούδας, στις υπόλοιπες εγκαταστάσεις και ερωτηματικό γενικό το θέμα της Αλεξανδρούπολης. Εγώ, δεν ισχυρίζομαι, ότι αυτό το είχε συμφωνήσει η προηγούμενη Κυβέρνηση.

Θέλω να σας πω καταρχήν, ότι όσο καιρό θα ασκώ τα καθήκοντα του Υπουργού των Εξωτερικών, θα αποφεύγω - όπως απέφυγα μέχρι τώρα - προσπάθεια κομματικής εκμετάλλευσης των συγκεκριμένων θεμάτων. Η συγκυρία είναι τέτοια, που δεν το επιτρέπει με κανέναν τρόπο. Η εθνική εμπειρία έχει αποδείξει, ότι όταν αυτό επιχειρήθηκε στο παρελθόν, κατέληξε σε εθνική ζημιά και δυστυχώς μερικές φορές, σε διχόνοια και σε εθνικό όλεθρο. Δεν μπορούμε λοιπόν, δεν μπορώ να το επιτρέψω στον εαυτό μου, δεν μου το επιτρέπει ο πρωθυπουργός και αν θα μπορούσαν να παρακαλέσω, νομίζω, ότι αυτό πρέπει να είναι ο γενικός κανόνας συζήτησης επί των συγκεκριμένων θεμάτων. Άλλωστε, πρέπει να πω επαινώντας, - αν μου το επιτρέπουν τα κόμματα για τη συμπεριφορά τους - ότι μέχρι τώρα, παρά τις διαφωνίες που υπήρξαν, αλλά όχι κομβικές - με εξαίρεση τη τελείως διακριτή θέση του Κ.Κ.Ε., η οποία έχει μια τελείως άλλη λογική - υπήρξαν κατανοήσεις, για να μην πω συμπορεύσεις στα περισσότερα μείζονα θέματα, αν όχι όλα της εξωτερικής πολιτικής και των επιλογών που η χώρα και η Κυβέρνηση είχαν.

Η Κυβέρνηση αυτή, λοιπόν, διαπραγματεύτηκε. Η αλήθεια είναι, με φρενήρη ρυθμό τη συγκεκριμένη συμφωνία με τις Ηνωμένες Πολιτείες και κατέληξε στο κείμενο το οποίο θέτει η Κυβέρνηση υπό την κρίση σας και υπό την κριτική σας. Όμως, έχει τεράστια απόκλιση το καθεστώς των υπολοίπων εγκαταστάσεων, από το καθεστώς της Σούδας. Και κατά τούτο και ορισμένα λεχθέντα για την σύγχυση για την αμερικανική σημαία και τα λοιπά, εάν τα συζητήσουμε λίγο πιο λεπτομερώς, θα δείτε, ότι δεν είναι απολύτως έτσι.

Η δική μας αντίληψη, η αντίληψη της Κυβέρνησης Μητσοτάκη, είναι, ότι η συγκεκριμένη συμφωνία, διασφαλίζει την ειρήνη και τη σταθερότητα και την ασφάλεια στην περιοχή. Διά της διεύρυνσης του Αμερικανικού Αμυντικού αποτυπώματος στην περιοχή. Αυτή είναι η θέση μας. Μπορεί κάποιος επί της αρχής να διαφωνεί με αυτή τη θέση, όμως εμείς αυτή τη θέση έχουμε και δεν σας κρύβω, ότι επιδιώξαμε τη διεύρυνση του Αμερικανικού Αμυντικού Αποτυπώματος. Για εμάς, η Αμερικανική παρουσία στην Αλεξανδρούπολη είναι κάτι το εξαιρετικά θετικό. Πάλι, μπορεί κάποιος να διαφωνεί. Όμως, αυτή είναι η τοποθέτησή μας. Θα ήθελα δε να σας πω, ότι δεν έχουμε διάθεση να καθυστερήσουμε την επικύρωση αυτής της συμφωνίας και μιας σειράς άλλων των οποίων θα μου επιτρέψετε να σας εκθέσω.

Πρώτο και κύριο. Θεωρούμε ότι αυτή η Συμφωνία υπηρετεί το εθνικό συμφέρον. Η καθυστέρηση λοιπόν Κύρωσής της, αυτονόητα, σαν λογικός συλλογισμός, δεν υπηρετεί το εθνικό συμφέρον. Δεν θέλω να καθυστερήσω την επικύρωση μιας Συμφωνίας, η οποία αφορά την αμερικανική παρουσία στην Αλεξανδρούπολη για παράδειγμα. Δεν επιθυμεί η Κυβέρνηση Μητσοτάκη να το καθυστερήσει αυτό.

Δεύτερον, υπάρχει το δημοκρατικό επιχείρημα. Όπως ελέχθη προηγουμένως - με ρώτησε ο κ. Παφίλης - η Συμφωνία αυτή σε πολλά από τα σημεία της, εφαρμόζεται. Ποια Κυβέρνηση, μπορεί να επιτρέψει στον εαυτό της να εφαρμόζεται μια Συμφωνία, χωρίς να έχει την έγκριση της εθνικής αντιπροσωπείας, για θέμα για το οποίο απαιτείται η έγκριση της εθνικής αντιπροσωπείας; Ποιος έδωσε στον οποιονδήποτε Υπουργό Εξωτερικών της ή σε εμένα στην παρούσα χρονική συγκυρία, τη δυνατότητα να το συνομολογήσει αυτό; Δεν θα ήταν αυτό, εκτός του πλαισίου του ισχύοντος Συντάγματος; Δεν θα αποτελούσε οιωνοί αυθαιρεσία; Η υπογραφή επ’ αυτής της Συμφωνίας, τέθηκε από εμένα στις 5 Οκτωβρίου. Ήδη, προσεγγίζουμε τις εκατό μέρες. Εγώ θα έλεγα, αν μου επιτρέπετε, ότι θα μπορούσατε να μας ασκήσετε κριτική γιατί αργήσαμε, αλλά όχι κριτική, γιατί κυρώνουμε και δεν καθυστερούμε.

Θα ήθελα δε, να σας πω και το εξής: Ποια είναι η αντίληψη που έχει αυτή η Συμφωνία πίσω της, η οποία απηχεί, στο βαθμό που μας έγιναν γνωστές, διά των στελεχών που μετείχαν στις διαπραγματεύσεις, οι οποίες το τελευταίο δεκαπενθήμερο ήταν και εξαιρετικά δύσκολες, πρέπει να σας πω. Ποια είναι η αντίληψη, λοιπόν, που και οι Ελληνικές Ένοπλες Δυνάμεις έχουν;

Κυρίες και κύριοι συνάδελφοι, έχουμε περάσει σε μια άλλη εποχή. Επί τη βάσει αυτής της Συμφωνίας, έχουν δοθεί συγκεκριμένα υλικά στις Ελληνικές Ένοπλες Δυνάμεις. Δεν έχει έννοια να σας τα επαναλάβω. Δε θα έπρεπε και να τα επαναλάβω. Όμως, παρακαλώ λάβετε υπόψη σας το εξής: Η αντίληψη αυτής της Συμφωνίας, δεν είναι μια αντίληψη μεταφοράς υλικού, μεταχειρισμένου υλικού, πεπαλαιωμένου υλικού.

Αναφέρθηκε κάποιος εξ ημών, δεν θυμάμαι από ποιο κομματικό χώρο, στα τέσσερα αντιτορπιλικά που δόθηκαν το 1990 από τις Ηνωμένες Πολιτείες, τα τέσσερα ADAMS. Με συγχωρείτε, έχω μια πιο εξειδικευμένη γνώση, λόγω, όχι, βεβαίως, της εκτεταμένης χρονικά παρουσίας μου στο Υπουργείο Εθνικής Άμυνας. Ξέρετε πού κατέληξαν αυτά τα τέσσερα ADAMS; Στο βυθό της θάλασσας ως στόχοι. Διότι, απλώς, τα τέσσερα αυτά ADAMS, είχαν μια τεράστια ανάγκη στελέχωσης σε προσωπικό, ήταν πολύ μεγάλα βαπόρια- 8500-9000 τόνοι βαπόρια το καθένα - και επίσης τα αντιαεροπορικά τους συστήματα, διότι τα ADAMS υποτίθεται ότι ήταν αντιτορπιλικά, αντιαεροπορικής άμυνας περιοχής, ήταν πλέον εκτός εποχής. Άρα, τα πήραμε, τα κάναμε στόχους και τα βουλιάξαμε. Αυτή ήταν η χρήση τους από τον ελληνικό στόλο. Αφού δαπανήσαμε αρκετά χρήματα, για να τα ενσωματώσουμε, να εκπαιδεύσουμε ανθρώπους, πριν τα βουλιάξουμε εμείς οι ίδιοι.

Έχουν αλλάξει οι καιροί κυρίες και κύριοι συνάδελφοι. Βρισκόμαστε σε μια εποχή επανάστασης της τεχνολογίας. Αυτό που ζητούν οι Ελληνικές Ένοπλες Δυνάμεις - και σας διαβεβαιώ γι' αυτό - είναι η μεταφορά τεχνογνωσίας και η δημιουργία των υποδομών αυτών, που θα επιτρέψουν να χειριστούμε προηγμένα οπλικά συστήματα, των οποίων δεν έχει έννοια από αυτό το βήμα να κάνω εκτενή αναφορά. Αυτό είναι το νόημα αυτής της Συμφωνίας και αυτό ζητάμε από την αμερικανική πλευρά.

Ζητάμε να επενδυθούν τα κεφάλαια αυτά, τα οποία θα επιτρέψουν τον εκσυγχρονισμό των εγκαταστάσεων αυτών, οι οποίες αναφέρονται, ώστε οι εγκαταστάσεις αυτές να μπορούν να υποστηρίξουν αυτά τα συστήματα και το δικό μας προσωπικό, οι Ένοπλες Δυνάμεις, να μπορούν να έχουν επαφή και εκπαίδευση σε αυτά τα συστήματα.

Εάν αύριο το πρωί, ας υποθέσουμε, ότι η αμερικανική πλευρά ερχόταν και μας δώριζε έναν αριθμό από αυτά τα προηγμένα οπλικά συστήματα, δεν έχουμε καμία δυνατότητα να τα χρησιμοποιήσουμε κυρίες και κύριοι συνάδελφοι. Πρέπει να βοηθήσουμε τις Ένοπλες Δυνάμεις μας, με δεδομένο ότι βγαίνουμε από μια δεκάχρονη βαθύτατη, τραυματική κρίση, να περάσουν στη νέα εποχή. Και χρειαζόμαστε σε αυτό βοήθεια. Χρειαζόμαστε επαφή με μια άλλη τεχνογνωσία.

Αυτό, λοιπόν υπηρετεί το σκεπτικό. Μπορείτε να μας κατηγορήσετε ότι διαπραγματευόμενοι δεν το υπηρετήσαμε σωστά. -αυτό είναι στη κρίση σας - όμως, αυτό υπηρετήσαμε, όχι τη λογική της παροχής κάποιων θωρακισμένων οχημάτων που υπάρχουν, κάποιων ελικοπτέρων που υπάρχουν ή κάποιου μεταχειρισμένου υλικού 20 ετών το οποίο θα μπορούσε δωρεάν να μας δοθεί και να μας κοστίσει πολύ περισσότερο να το πάρουμε και να το ενσωματώσουμε από τη χρήση που θα είχε. Έχει αλλάξει συνολικά η εποχή στο συγκεκριμένο τομέα.

Έρχομαι λίγο στο ευρύτερο θέμα το οποίο τέθηκε εδώ και το οποίο είναι υπαρξιακό θέμα για τη χώρα και θα μου επιτρέψετε, επίσης και αυτό «να το βάλω στην μπάντα» και να μην το θεωρήσω ως συζήτηση διαπάλης μεταξύ κομμάτων, αλλά αντίθετα, στοιχείο συζήτησης μεταξύ εκπροσώπων του ελληνικού λαού που συμμερίζονται την υπαρξιακή αγωνία για το αύριο αυτού του τόπου.

Κυρίες και κύριοι συνάδελφοι, όταν πήγα στο Υπουργείο, θυμήθηκα, έψαξα και βρήκα μια επιστολή την οποία απηύθυνε ο Χένρι Κίσινγκερ στον τότε Υπουργό Μπίτσιο το 1976. Η επιστολή αυτή υπάρχει δημοσιευμένη. Ήταν η επιστολή αυτή η ισχυρότερη διατύπωση εγγύησης από της πλευράς των Ηνωμένων Πολιτειών για την ασφάλεια της χώρας. Την έχω εδώ στα αγγλικά. Η φωτοτυπία είναι από το βιβλίο του μακαρίτη, του διπλωμάτη και πρώην Υπουργού, κ. Μπίτσιου. Αναφέρεται στο ότι οι Ηνωμένες Πολιτείες ενεργά θα εμποδίσουν οποιαδήποτε πλευρά επιχειρήσει να επιφέρει μια στρατιωτική λύση στην περιοχή και δηλώνουν ότι αυτές, δηλαδή οι Ηνωμένες πολιτείες, θα εμποδίσουν αυτόν τον τρόπο ενέργειας.

Η επιστολή αυτή, ξαναλέω, απετέλεσε για πολλά χρόνια, στόχο και ευχή της ελληνικής εξωτερικής πολιτικής, δηλαδή η επανάληψή της. Το διάστημα που η Κυβέρνηση Μητσοτάκη έχει την ευθύνη - μου επιτρέπετε, πριν φτάσω στο τελικό κείμενο το οποίο ήρθε σήμερα - έχει δεχθεί δεκάδες θετικών δηλώσεων από την πλευρά των Ηνωμένων Πολιτειών Να ξεκινήσω με την τελευταία, εξαιρετικής σημασίας δήλωση για εμάς του εκπροσώπου του State Department. Την διαβάζω σε μετάφραση στα Ελληνικά: «Σε αντίθεση με όσα ισχυρίζεται η Τουρκία, σύμφωνα με το Διεθνές Δίκαιο, όπως απεικονίζεται στη Σύμβαση για το Δίκαιο της Θάλασσας τα νησιά, γενικά, δικαιούνται Αποκλειστικής Οικονομικής Ζώνης και Υφαλοκρηπίδας στον ίδιο βαθμό με οποιαδήποτε άλλη περιοχή». Αυτή η δήλωση είναι στις 15/01/2020.

Θα σας διαβάσω τη δήλωση του κ. Πομπέο στο τέλος της συνάντησης με τον Κύπριο Υπουργό, τον Νίκο Χριστοδουλίδη στις 18 Νοεμβρίου του 2019. «The Secretary reaffirmed the longstanding U.S. policy on the right of the Republic of Cyprus to develop natural resources in its Exclusive Economic Zone ».

Θα σας διαβάσω την προσφώνηση του Μάϊκ Πομπέο στον Έλληνα Πρωθυπουργό, κ. Κυριάκο Μητσοτάκη στην Ουάσιγκτον, εδώ και λίγες ημέρες, αν θυμάμαι καλά στις 8 Ιανουαρίου. «As for the U.S. Government, we will keep supporting you as a leader in Europe. We’ll keep supporting your prosperity, your security, and your democracy».

Υπάρχουν δεκάδες δηλώσεις περιεχομένου. Σας διάβασα τις πιο σαφείς για να έχουμε εικόνα της αμερικανικής στάσης.

Η Ελληνική Κυβέρνηση, ο Πρωθυπουργός, κ. Μητσοτάκης, παρέλαβε, επίσης, από τον κ. Πομπέο σήμερα, καθόσον εγώ γνωρίζω μια επιστολή την οποία σας την δείχνω. Νομίζω, ότι τώρα όσο συζητάμε την έχει ανακοινώσει ο κ. Πέτσας. Γιατί ο κ. Πέτσας; Γιατί απευθύνεται στον Πρωθυπουργό, άρα την ανακοινώνει ο Κυβερνητικός Εκπρόσωπος. Ο κ. Πομπέο επαναλαμβάνει αυτά τα οποία σας διάβασα προηγουμένως με τον πιο κατηγορηματικό τρόπο - αν κάνουμε την αφαίρεση- πόσα χρόνια μετά την επιστολή Κίσινγκερ. Λέει στον Πρωθυπουργό, κ. Μητσοτάκη:

Αναφέρει στον πρωθυπουργό Μητσοτάκη: «Όπως ο Πρόεδρος Τραμπ σας είπε όταν ήσασταν μαζί “our relationship is extraordinary. The United States will remain committed to supporting Greece’s prosperity, security and democracy. I spoke to this clearly when you and I were together with Greeks across America. Stating that will keep supporting you as leader in Europe. Και επαναλαμβάνει : «We will keep supporting your prosperity, your security and your democracy”». Στη συνέχεια, αναφέρεται στο άρθρο 33 του Καταστατικού Χάρτη του Οργανισμού Ηνωμένων Εθνών, που λέει ότι όποιος έχει διάφορες οφείλει να τις επιλύσει με ειρηνικά μέσα και αναφέρεται στις διαφορές.

Κυρίες και κύριοι συνάδελφοι, η σχέση της Ελλάδας με τις Ηνωμένες Πολιτείες, δεν στρέφεται κατά κάποιου άλλου, δεν στρέφεται κατά της Τουρκίας. Όπως και οι τριμερείς μας σχέσεις και οι διάφορες διμερείς μας σχέσεις, δεν στρέφονται κατά της Τουρκίας. Στρέφονται υπέρ της ειρήνης, της ασφάλειας και της σταθερότητας στην περιοχή. Αυτό είναι το πλαίσιο στο οποίο ενεργούμε. Στο πλαίσιο αυτό, θεωρούμε ότι οι σχέσεις με τις Ηνωμένες Πολιτείες είναι μία από τις ακρογωνιαίες λίθους. Θα ήταν μεγάλη χαρά για μένα όταν, κύριε Πρόεδρε, το πρόγραμμα της Επιτροπής το επιτρέψει, να κάνουμε μία «κλειστή» συζήτηση, σε ό,τι αφορά το γενικότερο σενάριο που υπηρετεί η Εξωτερική μας Πολιτική.

Όμως, στο πλαίσιο της συζήτησης που σήμερα έχουμε, μιας «ανοιχτής» συζήτησης που καταγράφεται, θα μου επιτρέψετε να σας πω, ότι αυτή η Συμφωνία και η υπερψήφισή της είναι, απολύτως, απαραίτητη για τον δικό μας Αμυντικό σχεδιασμό για την Ελληνική Εξωτερική Πολιτική. Θα ήθελα, λοιπόν, να παρακαλέσω θερμά να μην επιτραπεί σε οποιονδήποτε κομματικό τρόπο θεώρησης των πραγμάτων να επηρεάσει την κρίση σας για τον τρόπο που εσείς θα αντιμετωπίσετε αυτή τη Συμφωνία.

Κυρίες και κύριοι συνάδελφοι, δυστυχώς, οι καιροί δεν είναι οι πιο ήρεμοι, δεν είναι οι πιο ομαλοί. Αυτό το οποίο είναι ένα τεράστιο κεφάλαιο για τη χώρα είναι η αρραγέστατη εθνική της ενότητα, η δυνατότητα του πολιτικού της συστήματος να προσλαμβάνει με καθαρό τρόπο, μετά από αυτή τη δεκάχρονη τραγική εμπειρία της οικονομικής κρίσης, την υπαρκτή απειλή για τη χώρα μας και να την αντιμετωπίζει με «όπλο» ακριβώς αυτό, την αδιατάρακτη εθνική μας ομόνοια. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Υπουργέ, για όσα μας είπατε. Και κρατούμε αυτό που αναφέρατε ότι θα χρειαστεί, σε εν ευθέτω χρόνο, μία συζήτηση, για τις επιδιώξεις και τους στόχους της Εξωτερικής μας Πολιτικής.

Κυρίες και κύριοι συνάδελφοι, πριν κλείσουμε τη σημερινή συνεδρίαση, θα ήθελα να επιβεβαιώσουμε τις θέσεις των εκπροσώπων των Κομμάτων σε σχέση με την Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής για τα προξενικά προνόμια και τις ασυλίες.

«Υπέρ» ψηφίζουν οι κ. κ. Νικολακόπουλος, Παπαχριστόπουλος και Φραγγίδης, από τη Νέα Δημοκρατία, τον ΣΥΡΙΖΑ και το Κίνημα Αλλαγής, αντίστοιχα. Ο κ. Μαρίνος από το Κ.Κ.Ε «κατά», ο κ. Χήτας από την Ελληνική Λύση «επιφυλάχθηκε» για την Ολομέλεια και η κ. Σακοράφα από το «ΜέΡΑ 25» τάχθηκε «υπέρ».

Σε ό,τι αφορά στην Κύρωση του Πρωτοκόλλου Τροποποίησης της Συμφωνίας Αμοιβαίας Αμυντικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής, ο κ. Νικολακόπουλος από τη Νέα Δημοκρατία τάσσεται «υπέρ», ο κ. Δρίτσας «επιφυλάχθηκε» για την Ολομέλεια από την πλευρά του ΣΥΡΙΖΑ. Το Κίνημα Αλλαγής και ο κ. Φραγγίδης δήλωσε «υπέρ». Ο κ. Μαρίνος για λογαριασμό του Κ.Κ.Ε. δήλωσε «κατά». Ο κ. Χήτας από την Ελληνική Λύση «επιφυλάχθηκε» για την Ολομέλεια και η Σακοράφα για το ΜέΡΑ 25 δήλωσε «κατά».

Σας ευχαριστώ πολύ. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σπύρος Λιβανός, Γιαννάκου Μαριορή (Μαριέττα), Βασιλειάδης Βασίλειος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Κουτσούμπας Ανδρέας, Λαμπρόπουλος Ιωάννης, Μπακογιάννη Θεοδώρα (Ντόρα), Νικολακόπουλος Ανδρέας, Παπαδόπουλος Μιχαήλ (Μιχάλης), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Τριανταφυλλίδης Αλέξανδρος, Βούτσης Νικόλαος, Δρίτσας Θεόδωρος, Τζάκρη Θεοδώρα, Φραγγίδης Γεώργιος, Μαρίνος Γεώργιος, Παπαναστάσης Νικόλαος, Παφίλης Αθανάσιος και Χήτας Κωνσταντίνος.

Τέλος και περί ώρα 12.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**